MADA banci kerosakan padi akibat banjir kilat sebelum pohon bantuan penanaman semula

ALOR SETAR, 31 Oktober - Bancian ke atas pesawah yang mengalami kerosakan padi akibat banjir kilat khususya di Wilayah Tiga, Lembaga Kemajuan Pertanian Muda (MADA) Pendang sedang dijalankan.

Kerosakan dianggarkan melibatkan kawasan seluas 370 hektar atau 60% daripada keseluruhan 619.4 hektar.

Jelas Pengerusi MADA, Ahmad Tarmizi Sulaiman pihaknya akan memohon bantuan daripada Tabung Bencana Tanaman Padi selepas bancian dijalankan. Pesawah memerlukan kira-kira 2,600 beg benih padi baharu untuk tujuan penanaman semula padi yang rosak.


2 kali dilanda banjir dalam tempoh 3 hari, penduduk Taman Puteri terpaksa ulang kerja cuci dan bersih kediaman

ALOR SETAR, 31 Oktober - Dua kejadian banjir dalam tempoh tiga hari.

Itu yang dialami penduduk di Taman Puteri, Pokok Sena, Kedah apabila kediaman mereka dilanda banjir kilat.

Belum habis mengemas dan mencuci rumah akibat banjir Khamis lalu, hari ini kerja-kerja tersebut terpaksa dilakukan sekali lagi setelah kediaman mereka dinaiki air lewat petang semalam.

Penduduk menyuarakan kebimbangan banjir akan berlaku hari ini berikutan cuaca dijangka hujan.  Menurut mereka, sistem perparitan yang sempit dan pembinaan tembok jalan di pintu masuk perumahan itu disyaki menyebabkan berlaku kenaikan air di kediaman mereka.

Dalam kejadian semalam, hujan lebat selama beberapa jam menyebabkan air dari jalan besar mengalir ke kawasan perumahan itu yang terletak bersebelahan sungai.  Kerosakan dilaporkan melibatkan harta benda dan kenderaan.


Mohamaddin Ketapi umum keluar Warisan, dakwa tiada kemajuan sampai ke kawasan diwakilinya

KOTA KINABALU, 30 Oktober - Ahli Parlimen Lahad Datu, Datuk Mohamaddin Ketapi yang juga Ahli Dewan Undangan Negeri (ADUN) Segama mengumumkan keluar Parti Warisan Sabah (Warisan) dan menjadi wakil rakyat bebas.

Dalam sidang medianya di Kota Kinabalu hari ini, Mohamaddin memberitahu akan kekal sebagai Ahli Parlimen Bebas di peringkat negeri dan Persekutuan.

Mohamaddin berkata, beliau keluar parti bagi memberi tumpuan untuk memaju dan membangunkan Parlimen Lahad Datu serta DUN Segama yang dakwa beliau tiada kemajuan sampai ke kawasan tersebut.

Mohamaddin turut menegaskan bahawa beliau mengambil tindakan keluar parti itu atas kerelaan sendiri.

Ketika ini, Warisan mempunyai 19 kerusi DUN selepas tiga wakil rakyatnya meninggalkan parti untuk menjadi ADUN Bebas.


RM32.4 bilian untuk KKM, kedua terbesar dalam Bajet 2022

KUALA LUMPUR, 29 Oktober - RM32.4 bilion diperuntukkan kepada Kementerian Kesihatan, jumlah kedua tertinggi dalam Bajet 2022.

Ia selari komitmen kerajaan dalam mengutamakan kesihatan awam, bagi membina daya tahan negara untuk beralih ke fasa endemik.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, dana tambahan sebanyak RM4 bilion disediakan, khusus bagi menangani COVID-19.

RM2 bilion daripada jumlah itu, bertujuan membiayai program vaksinasi.

Manakala bakinya, untuk meningkatkan kapasiti fasiliti perkhidmatan awam.

Tahun depan kerajaan bercadang memberikan pelepasan cukai individu dan potongan cukai kepada majikan ke atas kos berkaitan pengambilan vaksin penggalak yang dibiayai sendiri.


Buka galeri seni, impian Mamat Khalid diteruskan

TAPAH, 29 Oktober - Perak berhasrat meneruskan perancangan pengarah filem terkenal, Allahyarham Mamat Khalid bagi membuka galeri seni di Kampung Kuchai, Pekan Lama, Ipoh.

EXCOnya Datuk Nolee Ashilin Mohammed Radzi berkata sebelum ini perbincangan diadakan bersama Allahyarham yang turut melibatkan Majlis Bandaraya Ipoh berhubung pembinaan galeri seni berkenaan.

Galeri itu akan menjadi tarikan baharu pelancongan di kawasan pekan lama Ipoh. Perbincangan lanjut akan diteruskan bersama waris keluarga Allahyarham dalam merealisasikan perancangan tersebut mengikut pelan terdahulu.


Sistem makanan negara perlu diperkukuh, persediaan tangani krisis global

PUTRAJAYA, 26 Oktober - Sistem makanan negara perlu diperkukuh supaya lebih berdaya tahan dan mampan.

Ini terutama sebagai persediaan menangani krisis global selain pandemik COVID-19 yang mungkin berlaku pada masa akan datang.

Sehubungan itu, Jawatankuasa Kabinet Mengenai Dasar Sekuriti Makanan Negara ditubuhkan tahun lalu bagi merangka dasar sekuriti makanan secara menyeluruh.

Menerusi platform ini, Pelan Tindakan Dasar Sekuriti Makanan Negara 2021-2025 dibangunkan.

Kesemua dasar dan pelan itu akan saling melengkapi, bagi menjayakan usaha negara dalam meningkatkan kemampanan sistem agromakanan.


Kerjasama ASEAN - Jepun bangunkan vaksin serantau

PUTRAJAYA, 27 Oktober - Malaysia menghargai sokongan Jepun dan sumbangan negara itu ke arah Rangka Kerja Pemulihan Komprehensif Asean untuk mengurangkan impak COVID-19.  Perdana Menteri, Datuk Seri Ismail Sabri Yaakob berkata, sumbangan vaksin Jepun kepada negara anggota Asean juga satu usaha yang baik.  Sehubungan itu, Asean dan Jepun harus mempertingkat kerjasama dari segi pelbagai disiplin khususnya dalam kesihatan.  Usaha itu sebagai persediaan yang lebih baik antara rantau ini bagi menghadapi kecemasan berkaitan kesihatan pada masa akan datang.  Pada Sidang Kemuncak Asean ke-24 secara maya, Datuk Seri Ismail Sabri berkata, penubuhan Pusat Kecemasan Kesihatan Awam dan Penyakit Baru Asean adalah penting dan tepat pada masanya.  Sebagai persediaan, Malaysia mencadangkan agar Asean dan Jepun meneroka untuk membantu penyelidik dan pakar ke arah pengeluaran vaksin serantau.  Ini sekali gus membantu menangani kekurangan vaksin serantau dan bersedia menghadapi kemungkinan penyakit baru.


RM52.6 bilion diperuntukan kepada Kementerian Pendidikan, RM14.5 bilion kepada Kementerian Pengajian Tinggi

KUALA LUMPUR, 29 Oktober - Bajet 2022 kekal mengutamakan pendidikan sebagai segmen terpenting perbelanjaan negara.

Kementerian Pendidikan Malaysia (KPM) akan terus menerima peruntukan terbesar iaitu sejumlah RM52.6 bilion atau 16% daripada keseluruhan anggaran perbelanjaan Persekutuan.

Manakala RM14.5 bilion diperuntukkan kepada Kementerian Pengajian Tinggi.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, kerajaan setuju menyediakan Bantuan Awal Persekolahan sebanyak RM150 iaitu meningkat berbanding RM100 sebelum ini, dijangka manfaatkan tiga juta murid yang layak.

Sebanyak RM1 bilion disediakan untuk kerja-kerja penyelenggaraan dan pembaikan sekolah termasuk RM140 juta kepada Jabatan Kemajuan Islam Malaysia (JAKIM) untuk menyelenggara antaranya sekolah tahfiz, sekolah agama rakyat dan institusi pondok berdaftar iaitu meningkat berbanding RM100 juta pada tahun 2021.

Sebanyak RM120 juta disediakan untuk manfaat 1,800 Sekolah Jenis Kebangsaan Cina dan Sekolah Jenis Kebangsaan Tamil.

Manakala sebanyak RM746 juta diperuntukkan untuk naik taraf sekolah-sekolah daif, sebilangan besar di Sabah (112 projek) dan Sarawak (165 projek).

Sementara itu sebanyak RM50 juta diperuntukkan untuk memperkasa agenda pendidikan khas termasuk membiayai pembelian peralatan mengajar dan menambah baik fasiliti sekolah berkeperluan khas.

Selain itu, lapan blok baharu pendidikan khas turut dibina, antaranya di SMK Tuanku Lailatul Shahreen di Perlis dan SMK Agama Alor Gajah di Melaka.

Kerajaan meneruskan penyediaan bekalan susu harian di bawah Rancangan Makanan Tambahan dengan peruntukkan RM400 juta.

Lebih 400,000 guru sekolah di bawah Kementerian Pendidikan, buat pertama kalinya bakal mendapat manfaat Insentif Khas Alat Bantuan Mengajar sekali bayar sebanyak RM100.

Kerajaan dengan kerjasama syarikat telekomunikasi terpilih akan melaksanakan inisiatif PerantiSiswa Keluarga Malaysia bernilai RM515 juta bagi membekalkan sebuah tablet, bakal memanfaatkan 600,000 pelajar B40 di institusi pengajian tinggi.

Kerajaan akan melanjutkan pelepasan khas cukai pendapatan individu sehingga RM2,500 ke atas pembelian telefon bimbit, komputer dan tablet sehingga 31 Disember 2022.


PRN Sarawak: Jangan dahului kuasa YDP Agong

KUCHING, 23 Oktober - Pembubaran darurat di Sarawak sekaligus membolehkan pilihanraya negeri diadakan, Perdana Menteri menegaskan 'jangan mendahului Yang Dipertuan Agung.'


Bimbing golongan belia elak terjebak dadah - Raja Muda Perlis

PADANG BESAR, 25 Oktober - Golongan remaja perlu bebas sepenuhnya daripada terlibat dengan aktiviti penyalahgunaan dadah.  Ke arah itu, semua pihak perlu memainkan peranan bagi mendidik belia berkaitan bahana dadah.

Titah Raja Muda Perlis,Tuanku Syed Faizuddin Putra Jamalullail, antara kaedahnya termasuklah sentiasa meningkatkan keimanan selain bijak mengisi masa lapang serta tidak mudah terpengaruh dengan kegiatan tidak sihat.  Demikian titah baginda kepada ketua-ketua jabatan yang turut serta meninjau Kompleks Pusat Pemulihan Penagihan Narkotik (PUSPEN) Bukit Chabang, Perlis yang baru siap dibina.  Turut hadir, Pengarah Agensi Anti Dadah Kebangsaan (AADK) Negeri Perlis, Khairul Anwar Ahmad dan Pengarah PUSPEN Bukit Chabang, Norlida Jaafar.


Ops Sepadu, JPJ keluarkan 318 notis kepada 1,230 kenderaan atas pelbagai kesalahan di ibu negara

KUALA LUMPUR, 23 Oktober - Jabatan Pengangkutan Jalan (JPJ) mengeluarkan 318 notis kepada 1,230 kenderaan atas pelbagai kesalahan menerusi Ops Sepadu di ibu negara.

Timbalan Ketua Pengarah JPJ, Tuan Aedy Fadly Ramli berkata, operasi dijalankan bagi mengesan pemandu yang ingkar arahan pematuhan Prosedur Operasi Standard (SOP) Perintah Kawalan Pergerakan.

Pemeriksaan turut meliputi pelanggaran peraturan yang telah dikuatkuasakan.


Banjir Selangor, 6 PPS masih dibuka di Sepang libatkan 219 penduduk terjejas

SHAH ALAM, 23 Oktober - Portal Bencana Pusat Kawalan Bencana Negara memaklumkan situasi banjir di Selangor, setakat pukul 8.00 pagi tadi, enam Pusat Pemindahan Sementara (PPS) di Sepang masih dibuka melibatkan 219 penduduk terjejas daripada 54 keluarga.

Daripada jumlah tersebut, 60 orang berlindung di PPS Sekolah Rendah Agama Dato Ahmad Razali, 56 orang di PPS SRA Kampung Giching, 51 orang di SRA Kampung Labu Lanjut serta 44 orang lagi di SRA Dengkil.


Banjir Perak, hanya 6 keluarga masih berlindung di 2 PPS

IPOH, 23 Oktober - Di Perak, dua Pusat Pemindahan Sementara (PPS) masih dibuka membabitkan PPS Sekolah Kebangsaan (SK) Temelok dan PPS SK Matang.

Menurut Jabatan Bomba dan Penyelamat Negeri, PPS SK Temelok yang dibuka sejak Rabu lalu telah menempatkan enam keluarga dari Kampung Sungai Temelok.  Setakat pukul 7:30 pagi tadi, hanya satu keluarga yang masih berada di pusat pemindahan itu.  Manakala, 17 penduduk Kampung Sungai Rentaka membabitkan lima keluarga masih berlindung di PPS SK Matang.


Banjir di Melaka semakin pulih, jumlah penduduk terjejas menurun

BANDARAYA MELAKA, 23 Oktober - Keadaan banjir di Melaka semakin pulih setelah mencatat penurunan jumlah penduduk terjejas pagi tadi.  Kenyataan Sekretariat Pengurusan Bencana Negeri Melaka memaklumkan, setakat ini seramai 550 penduduk terjejas daripada 145 keluarga direkodkan berbanding 611 orang, semalam.  Hanya sembilan Pusat Pemindahan Sementara (PPS) masih beroperasi.

Di Melaka Tengah, tiga PPS telah ditutup malam tadi iaitu PPS SK Batu Berendam 2, SK Krubong dan SK Taman Merdeka.  PPS yang masih beroperasi ialah SMK Tun Mutahir, SK Ayer Molek dan SMK Bukit Katil.  Bagi daerah Alor Gajah, tiga PPS masih dibuka iaitu SK Durian Tunggal, SJKC Sin Wah dan SK Telok Berembang.  Di Jasin pula, SMK Seri Bemban, SK Tehel dan SJKC Shuh Yen masih menempatkan penduduk terjejas banjir.


Hanya 102 kes kategori tiga hingga lima daripada 5,516 kes baharu semalam

PUTRAJAYA, 21 Oktober - Hanya 1.8 peratus atau 102 kes daripada 5,516 kes baharu COVID-19 yang dilaporkan semalam, melibatkan individu dalam Kategori Tiga, Empat dan Lima.

Kategori Tiga merujuk kepada mereka yang mempunyai radang paru-paru, manakala Kategori Empat dan Lima masing-masing memerlukan bantuan oksigen dan pernafasan.

Ketua Pengarah Kesihatan Tan Sri Dr Noor Hisham Abdullah berkata baki 5,414 kes atau 98.2 peratus pula terdiri daripada mereka dalam Kategori Satu dan Dua iaitu tidak bergejala atau bergejala ringan.

Daripada jumlah kes baharu itu, 5,502 kes melibatkan penularan dalam negara manakala 14 kes adalah kes import.

Sebanyak 9,401 kes sembuh, menjadikan jumlah kes pulih daripada wabak itu kini 2.2 juta orang.

Dalam pada itu, empat kluster baharu dikenal pasti membabitkan tiga kluster tempat kerja dan satu kluster pendidikan lain.


Kenaikan harga kos ibadah umrah dijangka bersifat sementara

PETALING JAYA, 21 Oktober - Peningkatan harga lantai bagi menunaikan ibadah umrah dijangka hanya bersifat sementara.

Menurut Ketua Pegawai Eksekutif TH Travel and Services Sdn Bhd Datuk Ahmad Ruzman Ahmad RazaliIa, peningkatan harga sebanyak RM2,000 kepada RM6,900 itu berikutan pelaksanaan SOP melibatkan Arab Saudi dan Malaysia.

Ini termasuk syarat ujian saringan yang ketat, pengurangan kapasiti pengangkutan dan penginapan yang dihadkan kepada 2 orang sebilik.

Datuk Ahmad Ruzman ditemui pada Majlis Menandatangani Perjanjian Persefahaman antara TH Travel and Services Sdn Bhd dengan The Noor Apps.


Undi 18: Kerajaan ingin beri kuasa besar kepada anak muda

PUTRAJAYA, 20 Oktober - Mahu beri kuasa besar kepada golongan anak muda negara, justeru kerajaan memberi taruhan kepada Undi 18.

Menurut Perdana Menteri Datuk Seri Ismail Sabri Yaakob pelaksanaan Undi 18 itu membuktikan keyakinan kerajaan kepada anak muda dalam menyertai proses pembangunan negara.

Menerusi perkongsian di laman Facebooknya, beliau mengadakan perjumpaan dengan perwakilan Majlis Perundingan Pelajar Kebangsaan (MPPK) semalam berkata beliau telah berkongsi pandangan serta pelan tindakan untuk penambahbaikan.

Tambahnya MPPK, yang kini dianggotai 41 pemimpin pelajar mewakili 41 universiti di seluruh negara, bukanlah sekadar simbol kepada kesatuan pelajar institusi pengajian tinggi malah memainkan peranan penting dalam membuka ruang dan mewujudkan komunikasi dua hala antara pelajar dan kerajaan.

Sebelum ini, kerajaan memutuskan untuk melaksanakan Undi 18 dan pendaftaran pemilih secara automatik selewat-lewatnya pada 31 Disember tahun ini seperti yang diperintahkan oleh Mahkamah Tinggi Kuching.


PM hargai peranan PDRM putuskan rantaian COVID-19

KUALA LUMPUR, 18 Oktober - Menguatkuasakan undang-undang dalam memastikan rantaian COVID-19 di negara ini dapat diputuskan.

Peranan Polis Diraja Malaysia itu mendapat penghargaan Perdana Menteri Datuk Seri Ismail Sabri Yaakob.

Menerusi catatan di Facebook rasminya, beliau berkata pada ketika seluruh dunia dan negara bergelut memerangi pandemik itu, peranan dan tanggungjawab anggota polis menjadi semakin getir.

Perdana menteri turut merakamkan penghargaan kepada Angkatan Tentera Malaysia yang melaksanakan Ops Benteng bagi mengawal sempadan negara dari diterobos oleh pendatang tanpa izin yang membawa pandemik bersama mereka.

Ucapan terima kasih diberikan kepada Kementerian Dalam Negeri dan Ketua Polis Negara Datuk Seri Acryl Sani Abdullah Sani kerana menaikkan gred Ibu Pejabat Polis Daerah (IPD) Bera daripada C kepada B.

Melalui kenaikan ini, anggota polis di IPD Bera ditambah daripada 300 anggota kepada 400 hingga 600 orang.


Malaysia berjaya raih kerusi ke Majlis Hak Asasi Manusia PBB penggal 2022-2024

PUTRAJAYA, 15 Oktober - Malaysia berjaya meraih 183 undi untuk mengisi satu daripada 18 kerusi Majlis Hak Asasi Manusia Pertubuhan Bangsa Bersatu (PBB) bagi penggal 2022/2024. Perkara itu dikongsi Perdana Menteri, Datuk Seri Ismail Sabri Yaakob menerusi hantaran di Facebooknya.

Kejayaan Malaysia menduduki kerusi Majlis Hak Asasi Manusia PBB merupakan pencapaian hebat dan pengiktirafan kepada status hak asasi manusia.

Jelas Datuk Seri Ismail Sabri, Malaysia bersedia memainkan peranan aktif sebagai pemudah cara bagi rundingan damai, pemboleh kerjasama dan pembina konsensus.

Ke arah itu, Kuala Lumpur akan bekerjasama rapat dengan negara anggota PBB bagi memajukan agenda hak asasi manusia di peringkat global.

Ini selaras dengan Deklarasi Sejagat Hak Asasi Manusia.

Tegasnya, hak asasi manusia perlu menjadi keutamaan ketika semua negara merangka kerja-kerja asas bagi pemulihan yang mampan dan inklusif pasca COVID-19.


Status Hutan Simpan Kekal Bukit Cherakah, SACF tuntut Kerajaan Selangor perjelas kekeliruan

SHAH ALAM, 14 Oktober - Persatuan Rimba Komuniti Shah Alam (SACF) menuntut penjelasan Kerajaan Negeri Selangor mengenai status Hutan Simpan Kekal Bukit Cherakah, Seksyen U10, Shah Alam.

Wakil SACF, Teckwyn Lim mahu satu pertemuan diadakan bagi mendapatkan penjelasan berhubung beberapa kekeliruan status penyahwartaan hutan seperti dinyatakan Exco Pelancongan dan Alam Sekitar, Hee Loy Sian bulan lalu.

Jelas Lim, lakaran peta pewartaan PW1443 yang dinyatakan sebagai bukti penyahwartaan sebelum ini tidak menunjukkan sebarang maklumat bagi mengesahkan proses berkenaan pernah dilakukan.

Lim berkata, menerusi Enakmen Perhutanan Selangor 1985, sebarang penyahwartaan hutan simpan kekal wajib diterbitkan melalui proses pemberitahuan dalam Warta Kerajaan Selangor yang akan menjadi sumber rujukan semua pihak.

Beliau berkata demikian selepas menyerahkan surat permohonan temu janji berkenaan kepada wakil pejabat Exco di pintu masuk Pejabat Setiausaha Kerajaan Negeri Selangor di Shah Alam, semalam.


Aspek pengudaraan tempat kerja perlu diambil kira sebelum ke Fasa Endemik

PARLIMEN, 12 Oktober - Aspek pengudaraan di tempat kerja, antara isu yang perlu di ambil kira sebelum melangkah ke Fasa Endemik.

Justeru, satu prosedur operasi standard, SOP sedang dirangka bagi mewujudkan persekitaran kerja lebih selamat.

Datuk Seri Hishammuddin memaklumkan, SOP terperinci sedang digariskan dengan mengambil kira pandangan pihak berkaitan.

Beliau bercakap pada sidang media Khas Menteri Kanan Pertahanan sempena Mesyuarat ke-5 Menteri Kuartet COVID-19 di Parlimen.


PARLIMEN, 12 Oktober - Tiga fokus utama diteliti dalam beralih ke fasa endemik.

Menurut Menteri Kanan Pertahanan, Datuk Seri Hishammuddin Tun Hussein, Fokus-fokus tersebut kawalan bersasar, kesedaran terhadap virus dan pemerkasaan masyarakat.

Di bawah fokus kawalan bersasar, Kementerian Kesihatan dalam proses merangka sistem amaran jika berlaku lonjakan kes terutama apabila negara beralih ke fasa endemik.

Bagi fokus kedua, kesedaran terhadap virus, masyarakat harus memahami dan menerima hakikat bahawa kita harus hidup bersama virus COVID-19.

Selain itu, peranan dan tanggungjawab mencegah penularan virus COVID-19 turut perlu dimainkan rakyat bersama pihak berkuasa terutama dalam menuju ke fasa endemik.


RMKe-12: Pelan pelaksanaan dasar dimuktamadkan

PUTRAJAYA, 12 Oktober - Rancangan Malaysia ke12, RM Ke-12 yang bermatlamat ‘Keluarga Malaysia, Makmur, Inklusif, Mampan’, dibentangkan di Dewan Negara, siang tadi.

Perdana Menteri, Datuk Seri Ismail Sabri Yaakob dalam pembentangan itu menjelaskan tumpuan pembaharuan yang diperkenal, meliputi tiga tema, empat pemangkin dasar serta 14 pemacu perubahan.

Bagi memastikan pencapaian yang ditetapkan dalam RM Ke-12, Pelan Pelaksanaan Dasar, PPD di bawah penyelarasan Unit Perancang Ekonomi sedang dimuktamadkan dan dijangka siap November ini.

PPD itu akan menjajarkan strategi dan inisiatif dengan petunjuk prestasi utama, KPI serta kementerian dan agensi penyelaras dan pelaksana yang bertanggungjawab.

Perdana Menteri yakin dengan kerjasama semua pihak dan semangat Keluarga Malaysia, semua strategi dan inisiatif di bawah RM Ke-12 dapat dilaksanakan dengan penuh integriti dan bertanggungjawab.

Mengulas mengenai perjuangan memerangi impak pandemik COVID-19, Datuk Seri Ismail Sabri mengingatkan masyarakat tidak harus leka kerana wabak itu masih belum berakhir, selain bersedia memasuki fasa endemik.

Di akhir pembentangan, Perdana Menteri berkata Belanjawan 2022 yang bakal dibentangkan, Menteri Kewangan Tengku Datuk Seri Zafrul Tengku Abdul Aziz pada 9 Oktober ini bakal memperincikan butiran program dan projek bagi melaksanakan strategi serta inisiatif di bawah RM Ke-12.


Bajet 2022: Tumpuan khusus pembangunan semula sektor pelancongan

GEORGE TOWN, 10 Oktober - Pembangunan semula sektor pelancongan negara antara yang akan diberi tumpuan khusus dalam Bajet 2022 akan datang.  Sektor berkenaan dijangka kembali pulih susulan kebenaran rentas negeri yang akan diumumkan dalam tempoh terdekat.

keputusan itu dibuat setelah melihat sektor tersebut antara yang paling terkesan dengan pandemik COVID-19 selain merupakan sektor terakhir yang dibenar beroperasi kepada orang awam dalam pelan pemulihan negara.  Menurut beliau, memandangkan ia merupakan sektor yang memacu kepada kegiatan ekonomi negara, perhatian dan peruntukan yang secukupnya wajar disalurkan kepada sektor itu.  Tengku Datuk Seri Zafrul menyatakannya selepas hadir pada "program dialog dan konsultasi bagi aspek warisan serta pelancongan" yang disertai pemegang taruh sektor pelancongan di negeri berkenaan di Georgetown.  Terdahulu beliau melakukan lawatan ke Pulau Pinang dalam rangka Jelajah Bajet 2022 bagi mengumpul maklum balas daripada pelbagai sektor.


Pusat Digital Ekonomi Keluarga Malaysia, digerakkan  Perbadanan Ekonomi Digital Malaysia (MDEC)

PARLIMEN, 7 Oktober - Semua Pusat Internet Desa dan Pusat Internet Komuniti akan ditransformasi menjadi Pusat Digital Ekonomi Keluarga Malaysia.

Menteri Komunikasi dan Multimedia Tan Sri Annuar Musa berkata, program itu akan digerakkan oleh Perbadanan Ekonomi Digital Malaysia (MDEC).

Tan Sri Anuar Musa turut memaklumkan, pelaksanaan program Jalinan Digital Negara (JENDELA) bagi memastikan 98 peratus daripada kawasan berpenduduk mendapat liputan 4G. Tambah beliau, kementeriannya juga sedang melihat semula keberkesanan program kempen E-dagang untuk Perusahaan Kecil, Sederhana dan Mikro (PKSM) yang telah memberi manfaat kepada 204,262 peserta.


Takwim persekolahan 2022 tetap pada Mac

DUNGUN, 4 Oktober - Kementerian Pendidikan tetap dengan pendirian memulakan takwim persekolahan sesi 2022 pada Mac depan.

Menterinya, Datuk Dr Radzi Jidin berkata, pendekatan itu diyakini memberi ruang mencukupi kepada pelajar mencapai tahap penguasaan minimum yang diperlukan sebelum melangkah ke kelas berikutnya.

Kementerian telah mengadakan perbincangan dengan pelbagai pihak termasuk guru, wakil PIBG, pengetua, guru besar dan pakar-pakar serta persatuan perguruan bagi memastikan ketetapan tersebut mengambil kira pelbagai aspek.

Menerusi pelanjutan Takwim dari Disember hingga Mac 2022; bermakna peralihan darjah atau tingkatan akan berlaku pada Mac, sekali gus memberi tempoh dua bulan untuk proses intervensi, sekiranya ada pelajar keciciran.


Tiada keperluan untuk terus buka PPV mega - Khairy Jamaluddin

KUALA LUMPUR, 4 Oktober - Tidak ada lagi keperluan untuk membuka Pusat Pemberian Vaksin bukan kesihatan ataupun PPV MEGA.

Jelas Menteri Kesihatan, Khairy Jamaluddin, keputusan itu di ambil susulan Program Imunisasi COVID-19 Kebangsaan (PICK) kini berada di tahap yang baik.

Bagaimanapun, perbincangan terperinci akan diadakan bersama kementerian Sains, Teknologi dan Inovasi agar beberapa PPV dikekalkan bagi urusan vaksinasi golongan tercicir.

Beliau berkata demikian selepas Majlis Penutupan PPV WTC, Kuala Lumpur.

Menyentuh mengenai vaksinasi remaja setakat ini belum terdapat laporan di terima berhubung kesan sampingan serius suntikan tersebut.


Kerajaan dan pembangkang beri impak yang baik - PM

PUTRAJAYA, 4 Oktober - Memorandum Persefahaman Transformasi dan Kestabilan Politik yang ditandatangani antara kerajaan dan pembangkang menampakkan impak yang baik.

Ia menampakkan kesepakatan serta sikap saling hormat-menghormati di antara pembangkang dan kerajaan kerana apa yang penting, kedua-dua pihak bersama membina negara, demi kepentingan rakyat.

Keadaan kini kelihatan agak tenang bukan sahaja di luar tetapi juga di Parlimen.

Semasa ditanya sama ada input pembangkang diambil kira dalam penyediaan Rancangan Malaysia ke-12 (RMK12), beliau berkata sememangnya terdapat libat urus pembangkang serta jabatan kerajaan.

perancangan RMK12, disediakan secara lebih inklusif, mengambil kira input dan cadangan bukan sahaja daripada kerajaan dan pembangkang tetapi juga pihak berkepentingan termasuk sektor awam dan swasta.


Pusat Digital Keluarga Malaysia: KKMM selaras pusat internet di bandar dan desa

PUTRAJAYA, 4 Oktober - Kerajaan akan menyelaras Pusat internet di kawasan bandar dan desa yang dikendalikan oleh kementerian berbeza.

Perdana Menteri, Datuk Seri Ismail Sabri Yaakob berkata, ia akan dilancar sebagai Pusat Digital Keluarga Malaysia yang akan diselaras Kementerian Komunikasi dan Multimedia (KKMM).

Beliau berkata, pusat digital itu antara lainnya akan menumpukan aspek melatih masyarakat luar bandar, termasuk golongan B40 untuk terlibat dalam perniagaan secara dalam talian atau e-dagang.

Mengulas lanjut, dari segi jurang digital, aspek infrastruktur perlu disediakan untuk memastikan penembusan internet dapat meliputi 100 peratus kawasan terbabit, terutama di luar bandar.


Mekanisme bantuan modal mula perniagaan PMKS diteliti

PUTRAJAYA, 4 Oktober - Kerajaan merancang untuk menyediakan bantuan modal kepada golongan usahawan dan peniaga yang terjejas akibat pandemik COVID-19.

Perdana Menteri berkata ia bagi membantu perusahaan mikro, kecil dan sederhana, PMKS memulakan semula perniagaan.

Kementerian Kewangan juga sedang meneliti mekanisme membayar balik atau moratorium ke atas bayaran prinsipal atau faedah.

Beliau yakin sekiranya bantuan itu dapat diberikan kepada PMKS, usahawan dan peniaga dalam sektor itu boleh memulakan kembali perniagaan masing-masing.


Kebenaran rentas negeri dan keluar negara akan diumumkan sebaik sahaja kadar vaksinasi capai 90%

PUTRAJAYA, 4 Oktober - Kebenaran untuk rentas negeri akan diumumkan sebaik sahaja kadar vaksinasi capai 90%.

Selain itu, rakyat dibenarkan ke luar negara tanpa memohon MyTravelPass.

Ia susulan peningkatan kadar vaksinasi yang kini menghampiri 90%, iaitu lebih 87% semalam.

Perdana Menteri Datuk Seri Ismail Sabri Yaakob berkata beliau amat memahami keluh-kesah rakyat yang ingin pulang ke kampung menziarahi ibu bapa.

Datuk Seri Ismail Sabri turut menjelaskan bahawa langkah kerajaan menaikkan daripada 80% kepada 90% kadar vaksinasi, adalah bertujuan memastikan tiada negeri yang ketinggalan sebaik ia diumumkan.


Belanjawan 2022, kerajaan tumpu sektor terjejas teruk akibat pandemik COVID-19

BERA, 3 Oktober - Kerajaan akan menumpukan beberapa sektor terjejas teruk akibat pandemik Covid-19 dalam Belanjawan 2022 yang akan dibentang 29 Oktober ini.

Menurut Menteri Kewangan, Tengku Datuk Seri Zafrul Abdul Aziz, ia meliputi pelancongan, peruncitan serta perusahaan kecil dan sederhana (PKS).

Selain itu, unjuran pertumbuhan ekonomi negara turut diumumkan dalam pembentangan belanjawan tersebut.

Tengku Datuk Seri Zafrul berkata, kerajaan optimis ekonomi negara mampu pulih tahun hadapan selari dengan unjuran pertumbuhan positif oleh Dana Kewangan Antarabangsa (IMF) dan Bank Dunia bagi 2022.

Katanya, ia boleh dicapai menerusi komitmen tinggi kerajaan memulihkan semua sektor terjejas walaupun tempoh pemulihan mungkin berbeza dan bergantung kepada sektor ekonomi berkenaan.

Beliau berkata demikian ketika ditemui media selepas lawatan kerja di perkampungan Orang Asli Kampung Limbahan, di Bera.

Turut hadir, Timbalan Menteri Kewangan 1 Mohd Shahar Abdullah dan Menteri Besar Pahang, Datuk Seri Wan Rosdy Wan Ismail.


Bot karam, operasi mencari dan menyelamat masih diteruskan

KUCHING, 3 Oktober - 8 pemancing dan seorang tekong bot yang dilaporkan hilang di perairan Kuching, Sarawak semalam, ditemukan selamat, tengah malam tadi.

Kesemua mereka ditemui berlindung di Pulau Talang Satang selepas bot yang dinaiki karam.

Perkara itu disahkan Pengarah Maritim Sarawak, Laksamana Pertama Maritim Zin Azman Md Yunus.

Katanya, operasi membawa mangsa kembali ke jeti Telaga Air juga telah diselesai kira-kira pukul 5 pagi.Walaubagaimanapun, operasi mencari dan menyelamat masih diteruskan pagi ini bagi mencari seorang lagi mangsa iaitu pembantu tekong yang dikenali sebagai Awang Omar Awang Hamsawi.


Pasangan warga emas ditemukan, suami dipercayai lebih 48 jam meninggal dunia, isteri dipercayai uzur tidak sedarkan diri

SUNGAI PETANI, 1 Oktober - Seorang lelaki warga emas ditemukan meninggal dunia di dalam bilik air berkunci di Taman Ria, Sungai Petani, Kedah.

Manakala dipercayai isterinya, 79 tahun, tidak sedarkan diri dipercayai uzur turut ditemukan di ruang tamu kediaman mereka.

Mangsa 81 tahun, disahkan meninggal dunia lebih 48 jam oleh pegawai Kementerian Kesihatan (KKM).

Ketua Pusat Gerakan Operasi, Jabatan Bomba dan Penyelamat Malaysia Kedah, Zamani Ismail berkata, pihaknya mendapat panggilan khidmat khas untuk membuka pintu rumah terbabit setelah dimaklumkan terdapat mangsa tidak sedarkan diri kira-kira pukul 12.52 tengah hari tadi.

Mayat diserahkan kepada polis untuk tindakan lanjut dan wanita berkenaan dihantar ke hospital untuk rawatan lanjut.


Polis temukan warga emas dipercayai meninggal dunia lebih lima hari di dalam rumah

BALING, 1 Oktober - Berada dalam keadaan tidak bermaya di sisi jasad ibu yang tidak bernyawa.

Begitulah keadaan Tengku Rose Tengku Saiful Munir, 21 tahun, remaja kurang upaya ketika ditemukan polis di dalam rumahnya di Kampung Berjaya, Kuala Pegang, Baling.

Menurut kenyataan Ketua Polis Daerah Baling, Supritendan Shamsudin Mamat, wanita yang dikenali Rusnah Abu Hadan, 61 tahun, dipercayai meninggal dunia lebih lima hari lalu.

Kedua-dua beranak itu ditemukan setelah polis menerima aduan terdapat bau busuk dari rumah tersebut semalam.

Punca kematian belum diketahui, mayat diuruskan kakitangan Pejabat Kesihatan Daerah dan dihantar ke Hospital Sultan Abdul Halim, Sungai Petani untuk ujian pengesanan COVID-19.


Banjir Johor, penduduk terjejas banjir catat peningkatan

BATU PAHAT, 1 Oktober - Jumlah penduduk terjejas banjir di Johor mencatatkan peningkatan kepada 42 individu daripada 16 keluarga.

Kesemua mereka kini berlindung di Pusat Pemindahan Sementara (PPS) di Sekolah Kebangsaan Seri Aman, Batu Pahat.

Exco Kesihatan dan Alam Sekitar, R. Vidyananthan memaklumkan, kejadian banjir itu dipercayai berikutan hujan lebat berterusan selain pertembungan air pasang menyebabkan limpahan air ke kawasan kampung.  Dalam pada itu, PPS di Sekolah Menengah Kebangsaan Bukit Batu, Kulai, ditutup sepenuhnya tengahari tadi selepas keadaan banjir pulih.  Semalam menyaksikan PPS tersebut dibuka akibat hujan berterusan serta limpahan air Sungai Ulu Pontian.


Konsep Keluarga Malaysia: Kesalinghubungan jadikan masyarakat lebih dekat

KUALA LUMPUR, 1 Oktober - Kesalinghubungan akan menjadikan masyarakat lebih dekat sebagai satu keluarga dalam proses membina negara bangsa, selari dengan konsep Keluarga Malaysia.

Menteri Komunikasi dan Multimedia, Tan Sri Annuar Musa berkata Malaysia merupakan sebuah negara yang unik berdasarkan sejarah, latar belakang, sosiobudaya dan geografi, maka kesalinghubungan akan memberi impak yang lebih bermakna kepada konsep Keluarga Malaysia.

Jelasnya, sekiranya rakyat menganggap Malaysia sebagai keluarga, maka segala jurang dan masalah terputus hubungan perlu diselesaikan.

Bercakap pada program inklusif terbitan RTM, malam tadi, beliau berkata, usaha tersebut perlu menjadi satu agenda nasional yang mesti didukung dengan bersungguh-sungguh dalam memastikan semua pelaksanaan rancangan kerajaan tercapai.


Kebenaran rentas negeri untuk kembali ke sekolah dan institusi pendidikan

KUALA LUMPUR, 1 Oktober - PDRM membenarkan pelajar sekolah harian untuk merentas negeri setiap hari bagi tujuan ke sekolah dan institusi pendidikan apabila ia dibuka nanti.

Bagaimanapun mereka perlu mendapatkan surat pengesahan daripada Kementerian Pendidikan, sekolah atau institusi pendidikan.

Pengarah Jabatan Keselamatan Dalam Negeri dan Ketenteraman Awam Bukit Aman Datuk Hazani Ghazali berkata Majlis Keselamatan Negara telah mengemas kini SOP berkaitan pergerakan harian ke sekolah atau institusi pendidikan.

Ini turut meliputi kemasukan pelajar ke asrama yang melibatkan pergerakan rentas negeri.

Jumlah individu di dalam kenderaan bagi tujuan berkenaan berdasarkan kapasiti kenderaan.


Institusi pendidikan KPM di Selangor, Melaka, KL, Putrajaya kekal dibuka Isnin ini

KUALA LUMPUR, 1 Oktober - Institusi pendidikan di bawah Kementerian Pendidikan di Selangor, Melaka, Kuala Lumpur dan Putrajaya kekal dibuka Isnin ini; berdasarkan ketetapan pengoperasian negeri Fasa Dua Pelan Pemulihan Negara.

Kenyataan KPM memaklumkan jika sesebuah negeri beralih ke fasa seterusnya, pengoperasian institusi pendidikannya mengikut ketetapan fasa baharu hanya akan dilaksanakan selepas dua minggu daripada tarikh peralihan ke fasa berkenaan.

Hari ini, bermulanya peralihan fasa PPN bagi Selangor, Melaka, Kuala Lumpur dan Putrajaya ke Fasa Tiga manakala Kedah beralih ke Fasa Dua.

Oleh itu pengoperasian institusi pendidikan di Selangor, Melaka, Kuala Lumpur dan Putrajaya mengikut ketetapan Fasa Tiga PPN akan bermula pada 18 Oktober.

Bagi pembukaan institusi pendidikan bawah KPM di Kedah, kekal pada 10 Oktober untuk kelas Tingkatan Enam Semester Dua dan kelas peperiksaan antarabangsa.

Manakala ketetapan pengoperasian Fasa Dua PPN termasuk Kolej Vokasional hanya akan bermula 17 Oktober.

Pembukaan institusi pendidikan bawah KPM bagi Zon Selatan Sarawak juga kekal pada 4 Oktober.


Semangat Keluarga Malaysia : Banjir Sugud, satukan pelbagai pihak bantu penduduk terjejas

KOTA KINABALU, 30 September - Nasib malang yang menimpa penduduk kampung Sugud, Penampang, Kota Kinabalu akibat banjir kilat mengakibatkan kerosakan harta benda, infrastruktur, hasil pertanian dan tempat tinggal.

Simpati terhadap nasib mangsa banjir, Kerajaan Negeri Sabah, badan bukan kerajaan, beberapa persatuan, individu serta agensi keselamatan tampil menghulurkan pelbagai bantuan.

Hujan lebat berterusan pada 15 September lalu menyebabkan banjir yang turut menghayutkan 10 rumah.

Turut rosak, bangunan Sekolah Kebangsaan Sugud, Penampang.

Ia disifatkan banjit kilat terburuk selama hampir 30 tahun di sini.

937 mangsa terkesan yang pastinya memberi kesan emosi buat mereka.

Kerajaan Negeri Sabah tidak menunggu lama setelah mendengar rintihan mereka.

Bantuan segera RM1,000 diberi kepada 937 mangsa.

Tidak kurang juga yang datang menghulurkan bantuan, bergotong-royong membersihkan kawasan terjejas.

Hikmah disebalik bencana ini mengukuhkan lagi ikatan kekitaan.

Semoga konsep Keluarga Malaysia bukan sekadar ganding bahu rakyat Malaysia dalam membawa negara keluar daripada Pandemik COVID-19 malah dipraktik dalam apa juga keadaan.


Sekolah dibuka secara berperingkat, keutamaan kelas peperiksaan dan pendidikan khas

SEREMBAN, 30 September - Menjelang pembukaan sekolah secara bersemuka, sebanyak 477 buah sekolah di Negeri Sembilan akan dibuka secara berperingkat.

Menurut Pengarah Jabatan Pendidikan Negeri, Md Fiah Md Jamin, keutamaan diberikan kepada pelajar kelas-kelas peperiksaan serta pendidikan khas.

Sistem pembelajaran pula akan dilaksana secara penggiliran dan bersemuka selain pelajar diberi bahan pendidikan untuk disiapkan di rumah.

Sesi persekolahan secara bersemuka di negeri Fasa 3 dan 4, dijadualkan bermula ahad ini.


Kadar vaksinasi pelajat IPT cecah 82%

ANGKASAPURI, 30 September - Kadar vaksinasi pelajar institusi pengajian tinggi (IPT), kini 82%, Manakala bagi warga kerjanya, mencecah 91%.

Menurut Menteri Pengajian Tinggi, Datuk Seri Dr. Noraini Ahmad; pelajar IPT, kini bersemangat tinggi untuk kembali semula ke kampus.

Beliau ditemui selepas program wawancara Inklusif di Angkasapuri.


JBPM Kedah pantau kawasan berisiko alami runtuhan dan banjir, penduduk diseru sentiasa berwaspada

BALING, 29 September - Jabatan Bomba dan Penyelamat Malaysia (JBPM) Negeri Kedah sentiasa memantau kawasan-kawasan tebing sungai dan tanah yang berisiko untuk mengalami runtuhan.

Berikutan jumlah turunan hujan yang tinggi pada musim Monsun Barat Daya ketika ini.

Pengarah JBPM Kedah, Sayani Saidon berkata pihaknya mengenalpasti daerah-daerah yang sering mengalami banjir kilat.

Antaranya di Baling, Sik, Kuala Muda, Kota Setar, Kubang Pasu dan Yan.

Beliau menggesa penduduk yang mempunyai pengalaman berpindah agar bertindak cepat sebelum paras air semakin tinggi sehingga menyukarkan mereka menyelamatkan diri dan harta benda.

Beliau berkata demikian ketika meninjau kejadian tanah runtuh di Weng Dalam berikutan hujan lebat di kawasan itu semalam.

Di daerah Baling, dua kejadian tanah runtuh berlaku malam tadi iaitu di Kampung Weng Dalam mengakibatkan sebuah kereta dan sebuah motosikal hampir tertimbus.

Manakala di Bakai, tiada kejadian buruk berlaku.


KKMM rancang bina 47 menara telekomunikasi baharu di Julau, Sarawak

PARLIMEN, 29 September - Lebih banyak menara telekomunikasi dan naik taraf stesen pemancar akan dilakukan di Sarawak.

Ini memandangkan liputan 4G di negeri itu berada pada tahap 80.84% berbanding dengan liputan 4G nasional pada tahap 94%.

Sehubungan itu Menteri Komunikasi dan Multimedia, Tan Sri Annuar Musa, berkata satu program besar di kawasan-kawasan negeri tersebut seperti Julau yang mempunyai kekangan liputan internet diatur.

Secara keseluruhan, sehingga kini 74 tapak menara telekomunikasi telah siap dan 1,651 stesen pemancar telah dinaiktaraf di Sarawak.

Selain itu 47,223 premis tersedia gentian optik juga telah siap dibina.

Tambah beliau lagi, jalur lebar satelit masih dalam peracangan bagi kawasan yang sukar untuk dibina menara telekomunikasi.

Tan Sri Annuar menjawab pertanyaan ahli parlimen Julau, Larry Soon.


Polis nafi mahu robohkan tokong

KUALA LUMPUR, 29 September - Susulan kekecohan semasa kerja pembinaan pagar di Sungai Besi, ibu negara semalam.

Polis menafikan ada rancangan untuk merobohkan tokong yang terletak berhampiran.

Sebaliknya kerja terbabit hanya dilakukan untuk memudahkan pelajar sekolah melalui kawasan berkenaan.

Menurut Ketua Polis Daerah Cheras, ACP Muhammad Izham Jaafar, pihaknya mengesan penularan video kekecohan di media sosial kononnya tokong akan dirobohkan bagi memberi laluan kepada kerja pembinaan jalan.

Sebaliknya, pihak Pejabat Tanah dan Galian Kuala Lumpur mahu membina pagar penghadang bagi membina jalan untuk laluan ke sekolah.

Polis meminta orang ramai tidak terpengaruh eksploitasi berita palsu itu.

Semalam, sekumpulan peserta perhimpunan bertindak merosakkan mesin jentolak dan menyerang polis yang memantau keadaan.

Empat lelaki berusia antara 19 hingga 50 tahun ditahan.

Kes disiasat mengikut Seksyen 148 Kanun Keseksaan kerana merusuh dan Seksyen 186 kanun sama kerana menghalang tugas penjawat awam.


Peranan wanita diperluas, bantu pacu ekonomi negara

PARLIMEN, 28 September - Peranan golongan wanita dalam pertumbuhan ekonomi negara akan dipertingkatkan. Untuk itu, beberapa inisiatif ditambah baik.

Menurut Perdana Menteri Datuk Seri Ismail Sabri Yaakob, antara pendekatan itu adalah peningkatan akses kepada perkhidmatan jagaan dan pendidikan awal kanak-kanak serta warga emas dengan yuran berpatutan.

Inisiatif dijangka menggalakkan lebih ramai wanita kekal atau kembali bekerja, selaras sasaran penyertaan 59% golongan itu dalam pasaran kerja menjelang 2025.

Untuk yang bekerja sendiri, usahawan wanita disyor memperluas aktiviti perniagaan dengan menceburi pasaran dalam talian.

Rangka kerja pemerkasaan gender turut diperkenalkan, selain memperkukuh undang-undang sivil dan syariah bagi menangani isu berkaitan wanita.


RMKe-12: Bantuan wang tunai dan perlindungan sosial akan diteruskan

PARLIMEN, 27 September - Bantuan bersasar seperti pemberian wang tunai dan perlindungan sosial akan diteruskan.

Pada masa sama usaha lebih bersepadu dilaksana bagi meningkatkan pendapatan dan menangani kenaikan kos sara hidup kumpulan mudah terjejas.

Sementara itu, murid daripada keluarga B40 juga akan diberi keutamaan masuk ke sekolah berprestasi tinggi dan menerima biasiswa.

Turut diperluas, aspek kesihatan dengan memberi perhatian kepada isu kekurangan zat dan khasiat pemakanan anak keluarga B40.

Bagi meningkatkan keupayaan, kemahiran dan daya saing golongan M40 mencari pekerjaan pula program latihan dan kemahiran semula, serta aktiviti keusahawanan akan ditingkatkan.

Kerajaan juga memberi jaminan anak-anak M40 mendapat akses pendidikan berkualiti pada kos berpatutan.

Syarikat korporat juga digesa main peranan membantu Keluarga Malaysia keluar daripada kepompong kemiskinan.


Pelan pemulihan, kebajikan warga FELDA jadi keutamaan

PARLIMEN, 27 September - Peranan FELDA diperkasa bagi menjadikannya contoh transformasi komuniti luar bandar.

Untuk itu usaha mengembalikan kegemilanganya dipergiat menerusi Pelan Pemulihan Felda.

Perdana Menteri memaklumkan, antara diberi penekanan.. pestrukturan semula kewangan Felda.

Badan itu juga akan dijadikan peneraju pertanian pintar dan pengeluaran makanan negara.

Model pembangunan perumahan diperkenalkan semula bagi menyelesaikan isu perumahan generasi kedua.

Mereka bakal ditawarkan tapak rumah dengan reka bentuk standard.


RMKe-12: Sasar keluarga Malaysia makmur, inklusif dan mampan

PARLIMEN, 27 September - Keluarga Malaysia - makmur, inklusif dan mampan.

Menjadi objektif utama dalam Rancangan Malaysia Ke-12 (RMKe-12) bagi tempoh 2021 hingga 2025.

Perdana Menteri Datuk Seri Ismail Sabri Yaakob dalam pembentangan RM Ke-12 pagi tadi memaklumkan, 9 fokus utama mengambil kira landskap sosioekonomi pasca COVID-19 dan pencapaian RM Ke-11.

Ia turut merangkumi sebahagian pelaksanaan Wawasan Kemakmuran Bersama 2030.

9 fokus utama yang digariskan; Pertama Merancakkan Pertumbuhan Ekonomi; Kedua Memperkukuh Pemangkin Pertumbuhan; Keempat Memantapkan Keselamatan dan Ketenteraman Awam; Kelima Membasmi kemiskinan Tegar dan Merapatkan Jurang Pendapatan.

Keenam, Memperkasa agenda Bumiputera dan keluarga Malaysia; Ketujuh Melonjakkan Pembangunan Sabah, Sarawak dan Negeri-negeri Kurang membangun; Kelapan, Mempercepat Pertumbuhan Hijau dan Kesembilan Meningkatkan Kecekapan Penyampaian Perkhidmatan Awam dan Memastikan Pelaksanaan Dasar yang berkesan.


Kerajaan pertimbang turun harga maksimum lebih awal

PUTRAJAYA, 27 September - Kerajaan sedang mempertimbang untuk melaksanakan harga kawalan baharu kit ujian kendiri COVID-19 yang lebih murah lebih awal, berbanding jangkaan pada Disember ini.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata pada masa ini kementerian giat mengadakan rundingan dengan pelbagai pihak berkepentingan supaya kit ujian kendiri tersebut dapat segera dijual dengan harga lebih rendah.

Kenyataannya menyebut, bagaimanapun dalam masa sama kerajaan turut perlu mengambil kira kepentingan dan kelangsungan perniagaan pemain industri yang terbabit dengan kit ujian kendiri tersebut.

Ia berikutan kadar permintaan dan penggunaan alatan ujian ini bakal meningkat lebih tinggi berbanding sekarang.  Sejak dikuatkuasakan awal bulan ini, 348 premis menjual kit tersebut di bawah paras harga kawalan.  Manakala lebih 2,500 premis menjual kit mengikut harga kawalan.


PM ucap tahniah kepada Maryam Muzamir atas kejayaan raih 3 pingat emas di Pertandingan Peringkat Dunia

PUTRAJAYA, 26 September - Perdana Menteri Datuk Seri Ismail Sabri Yaakob mengucapkan syabas dan tahniah kepada Maryam Muzamir atas kejayaannya mengharumkan nama negara.

Maryam berjaya meraih 3 pingat emas dalam Pertandingan Inovasi dan Reka Cipta Antarabangsa Kanada ke-6, di Kanada, bulan lepas.

Perdana Menteri berkata demikian dalam hantaran melalui media sosialnya hari ini.

Murid tahun lima Sekolah Kebangsaan Perempuan Methodist, Kuantan, Pahang itu berjaya mencipta inovasi makanan haiwan daripada kulit udang dan siput sedut.

Maryam bukan sahaja mengenepikan 600 peserta lain dari 70 negara, tetapi beliau juga menjadi pemenang termuda dalam pertandingan tersebut.


Kelestarian arus perdana kunci memastikan peralihan Ekosistem Sosio-Ekonomi lebih hijau dan lancar

NEW YORK, 26 September - Datuk Seri Ismail Sabri dalam ucapannya turut menyentuh berkenaan pelaksanaan tindakan iklim.

Ia memfokuskan kelestarian arus perdana adalah kunci dalam memastikan peralihan kepada ekosistem sosio-ekonomi yang lebih hijau dan lancar.

Mengulas lanjut, negara-negara maju juga katanya perlu mempunyai tanggungjawab untuk menyediakan sumber kewangan dan pemindahan teknologi ke negara membangun untuk melaksanakan inisiatif yang mampan.

Ia selari prinsip ekuiti ‘tanggungjawab bersama walaupun berbeza’.


Malaysia sokong penghapusan senjata nuklear

NEW YORK, 26 September - Malaysia menyokong penuh penghapusan senjata nuklear dan mahukan jaminan ia tidak akan dihasilkan lagi.

Tegas Perdana Menteri, Datuk Seri ismail Sabri Yaakob, ia adalah satu-satunya jaminan untuk mengelak kesan kemusnahan akibat penggunaannya.

Justeru, Malaysia mengalu-alukan pelaksanaan Perjanjian Larangan Senjata Nuklear (TPNW) pada awal tahun ini.

Kerajaan turut menegaskan komitmen terhadap Perjanjian Mengenai Pengawalan Senjata Nuklear (NPT) dan akan berusaha ke arah menyatukan pihak terlibat ke arah perbincangan yang berhasil dalam perkara tersebut.


PBB harus ikuti perkembangan pesat dunia, persediaan hadapi pelbagai krisis akan datang

NEW YORK, 26 September - Pertubuhan Bangsa Bersatu (PBB) harus mengikuti perkembangan pesat dunia dalam berhadapan dengan pelbagai krisis pada masa akan datang.

Menurut Datuk Seri Ismail Sabri, pembaharuan diperlukan untuk mengukuhkan keberkesanannya sebagai sebuah organisasi pelbagai hala, lebih telus dan berkredibel.

Tambahnya, penularan pandemik Covid19 telah menunjukkan bahawa semua pihak perlu menguatkan tekad untuk mengukuhkan kerjasama antarabangsa serta menganggap diri kita sebagai keluarga dunia.


Malaysia kutuk keganasan rejim Israel terhadap Pelestin, penindasan selama berpuluh tahun

NEW YORK, 26 September - Tegas Datuk Seri Ismail Sabri, Pencerobohan yang disasarkan terhadap jemaah sememangnya menghina umat Islam, atau mana-mana agama yang cintakan keamanan.

Serangan kejam zionis terhadap warga Palestin adalah penindasan selama berpuluh tahun.

Malaysia juga bersedia menghulurkan bantuan dan melakukan apa yang termampu dan memberikan sokongan tidak berbelah bahagi kepada rakyat Palestin.

Dalam pada itu, Malaysia juga mengutuk keganasan yang berlaku di Lapangan Terbang Antarabangsa Hamid Karzai di afghanistan, bulan lalu yang mengakibatkan ramai terkorban.


Langkah tangani krisis kesihatan dan ekonomi, 3 prinsip utama asas pelaksanaan strategi

NEW YORK, 26 September - Malaysia mengambil pendekatan menyeluruh dalam menangani krisis kesihatan dan ekonomi akibat pandemik COVID-19.

Menurut Datuk Seri Ismail Sabri, ia dibuat menerusi pelaksanaan strategi yang lebih jelas dengan tiga prinsip utama.

Ia termasuk memperluaskan sistem penyampaian penjagaan kesihatan untuk mencegah penyebaran dan kecenderungan dijangkiti; menyediakan suntikan fiskal strategik untuk melindungi ekonomi dan melindungi kehidupan rakyat.

Tambahnya, Pelan Pemulihan Negara turut diperkenal sebagai strategi negara untuk keluar daripada situasi pandemik COVID-19.

Ini termasuk mempercepat kadar vaksinasi, dan membuka semula sektor ekonomi utama untuk memulihkan ekonomi.

Sekali gus mencapai Agenda Pembangunan 2030.

Usaha ini turut menerima pujian semasa Laporan Sukarela Kebangsaan dibentangkan pada Julai lalu.


Semangat Keluarga Dunia: Kunci tangani perbezaan dan depani cabaran Global

PUTRAJAYA, 26 September - Semangat keluarga dunia kunci tangani perbezaan dan cabaran global meliputi menangani cabaran ketidaksamaan, ketidakstabilan politik dan tadbir urus global.

Perkara itu ditekankan Perdana Menteri Datuk Seri Ismail Sabri Yaakob dalam penampilan sulungnya di Perhimpunan Agung Pertubuhan Bangsa Bersatu PBB, UNGA ke-76.

Beliau ketika sesi debat umum berkata, sejajar penerapan nilai Keluarga Malaysia dalam konteks pentadbiran negara, beliau mahu semangat yang sama diterapkan di peringkat global.

Manakala bagi mengatasi isu kesihatan global, kerjasama dalam skala lebih besar antara negara perlu diperhebat, kerana hanya dengan cara itu, pandemik COVID-19 dan pelbagai isu lain dapat ditangani.


Agong dan Raja Permaisuri berkenan Lawat Suruhanjaya Tinggi Malaysia di UK

LONDON, 25 September - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat melawat Suruhanjaya Tinggi Malaysia di Belgrave Square, London pada Jumaat.

Baginda berdua kini dalam rangka lawatan khas ke United Kingdom selama 10 hari bermula 17 September lepas.

Menurut Istana Negara, ketibaan Seri Paduka Baginda berdua kira-kira 4.30 petang waktu tempatan disambut Pesuruhjaya Tinggi Malaysia ke United Kingdom, Zakri Jaafar dan isteri serta kakitangan Suruhanjaya Tinggi Malaysia.

Semasa lawatan selama dua jam, Seri Paduka Baginda berdua berkenan menerima persembahan taklimat daripada Zakri.

Baginda berdua turut berkenan meluangkan masa menyantuni dan beramah mesra dengan komuniti rakyat Malaysia di London pada Majlis Santapan Teh Diraja.

Hari ini, Yang di-Pertuan Agong dijadual berangkat melawat Pusat Penyelidikan Tun Abdul Razak di Brickendonbury, Hertford, menghadiri Sandhurst Reunion Dinner di Royal Military Academy Sandhurst.

Baginda pernah menimba ilmu ketenteraan di akademi berkenaan dari 1978 hingga 1979.

Seri Paduka Baginda juga dijadual mengadakan pertemuan dengan Sir General Nicholas Carter, Ketua Staf Pertahanan United Kingdom, yang akan menyentuh hubungan kerjasama ketenteraan dua hala Malaysia dan United Kingdom.

Selesai Lawatan Khas, Seri Paduka Baginda berdua berkenan beristirahat di London bermula dari 27 September, 2021 dan dijadual berangkat pulang ke tanah air pada 23 Oktober ini.


Penutupan lorong MRR2, beri laluan pembinaan lebuhraya SUKE

KUALA LUMPUR, 24 September - Projek Lintasan Sungai Besi-Ulu Klang Sdn Bhd akan melaksanakan penutupan lorong dan pengaktifan laluan kontra sepanjang dua kilometer di Lebuhraya Lingkaran Tengah 2 (MRR2) selama enam bulan bermula hari ini.

Penutupan itu bermula di Kilometer 37.2 hingga Kilometer 39 iaitu di antara Persimpangan Persiaran Mewah dengan Pekan Sungai Besi.

Timbalan Pengurus Besar Lebuhraya Bertingkat Sungai Besi-Ulu Kelang (SUKE), Dr Ir Zarulazam Eusofe berkata, penutupan itu dilaksanakan bagi memberi laluan kepada pembinaan lebuhraya SUKE.

Penutupan itu dilakukan untuk kerja-kerja pembinaan 11 unit tiang, kerja konkrit dan pemasangan tembok parapet yang akan merentasi MRR2.

Tindakan itu penting untuk memastikan jarak selamat antara pengguna jalanraya dengan tapak pembinaan.

Sepanjang tempoh pembinaan berlangsung, kedua-dua lorong pusingan U berhampiran Terminal Bersepadu Selatan dan tiga lorong Sungai Besi Bound (SBB) akan ditutup.

Aliran kontra dua lorong akan diaktifkan dari arah Ulu Kelang, manakala trafik menuju Ulu Kelang akan dialihkan menerusi susur keluar di TBS.


Kajian gaji minimum dibentang suku keempat tahun ini

KUALA LUMPUR, 22 September - Kementerian Sumber Manusia sedang giat melaksanakan kajian semula perintah gaji minimum (PGM) 2020 menerusi beberapa inisiatif.

Kajian itu bagi menilai keberkesanan perintah gaji minimum dan implikasinya terhadap pembangunan sosial dan ekonomi negara.

Jelas Timbalan Menteri Sumber Manusia, Datuk Awang Hashim, inisiatif itu termasuk menjalankan 6 sesi libat urus dengan persatuan majikan, pekerja dan NGO mengikut zon.  Selain itu, pengedaran borang kaji selidik dan analisis terhadap data sosio ekonomi turut dilakukan.

Kajian mengenai perkara tersebut kini sedang dijalankan oleh Jawatankuasa Teknikal Perundingan Gaji Negara di bawah Majlis Perundingan Gaji Negara.  Beliau menjawab soalan Ahli Parlimen Permatang Pauh, Nurul Izzah Anwar.


Selepas tular perairan Langkawi dipenuhi sampah, 7 tan sampah hanyut berjaya dikutip

LANGKAWI, 21 September - Sebelum ini tular di media sosial pada 18 September lalu visual menunjukkan perairan Langkawi berhampiran perkampungan nelayan Bukit Malut yang dipenuhi sampah.

RTM Langkawi mendapatkan Setiausaha Majlis Perbandaran Langkawi Bandaraya Pelancongan (MPLBP), Noorul Azyyati Ahmad Salmi untuk menjelaskan berhubung perkara tersebut.  Menurut beliau, susulan visual tular di medium TikTok itu, pelbagai agensi kerajaan dan komuniti tampil menjalankan aktiviti pembersihan sampah hanyut berkenaan.

Hasilnya, lebih tujuh tan sampah berjaya dikutip di sekitar perairan Langkawi. Badan lain yang turut serta melakukan pembersihan termasuk Pejabat Daerah Langkawi, Lembaga Pembangunan Langkawi (LADA), SWCorp, Angkatan Pertahanan Awam dan Jabatan Laut Daerah Langkawi.  MPLBP juga bersedia menganjurkan kerja pembersihan bersepadu dengan kerjasama syarikat konsesi pembersihan, Environment Idaman (E-Idaman).

Juga akan melaporkan perkembangannya kepada Jawatankuasa Pengindahan Bandar yang menganggotai Pasukan Petugas Gelembung Pelancongan Langkawi.


MOTAC bercadang membuka destinasi pelancongan lain

KUALA LUMPUR, 21 September - Projek rintis Gelembung Pelancongan di Pulau Langkawi, Kedah, mula menunjukkan kejayaan.

Seramai 9,500 pelancong direkodkan sejak pulau itu dibuka Khamis lalu.

Malah Menteri Pelancongan, Seni dan Budaya Datuk Seri Nancy Shukri berkata, tiada kes COVID-19 direkodkan dalam kalangan pelancong.

Jelasnya, dengan kejayaan di Pulau berkenaan, kementeriannya sedang mempertimbangkan untuk membuka destinasi pelancongan lain. Khususnya yang telah mencapai 100 peratus vaksinasi COVID-19, seperti Genting Highlands, dan Fraser Hills sekali gus telah bersedia untuk menerima pelancong.

Beliau memaklumkan, hari ini MOTAC bakal mengadakan mesyuarat bagi membincangkan pembukaan perjalanan pelancongan antara negeri.

MOTAC sebelum ini menyasarkan kira-kira 200,000 pelancong domestik berkunjung ke Langkawi dari 16 September hingga Disember 2021 selepas industri pelancongan pulau itu dibuka semula di bawah projek rintis gelembung pelancongan.

Datuk Seri Nancy berkata, pihaknya juga telah mengemukakan cadangan penggiat industri pelancongan kepada Kementerian Kewangan yang diharap akan menjadi panduan dalam pembentangan Belanjawan 2022.


Lorong kanan Senai Utara ke Kulai ditutup sehingga 1 Januari 2022

SENAI, 20 September - Bermula pada 12 tengah malam tadi, lorong kanan di antara Senai Utara ke Kulai, Johor di Kilometer 24.65 hingga KM27.25 (arah utara) Lebuhraya Utara-Selatan akan ditutup kepada semua kenderaan selama tiga bulan setengah.

PLUS Malaysia Berhad (PLUS) memaklumkan penutupan lorong berkenaan sehingga 12 tengah malam 1 Jan 2022 adalah bagi membolehkan kerja-kerja menaik taraf tembok penghadang konkrit dilaksanakan dengan lancar.

Sepanjang tempoh tersebut, trafik di laluan terbabit akan dilencongkan ke lorong kiri dan lorong kecemasan bagi mengekalkan laluan dua lorong pada setiap masa.

Dalam masa sama, pengguna lebuh raya dinasihatkan supaya mematuhi semua papan tanda trafik dan had laju serta arahan yang dikeluarkan.

Pengguna yang menghala ke utara dinasihatkan merancang perjalanan dengan menggunakan aplikasi PLUS untuk mendapatkan maklumat trafik terkini melalui paparan rakaman kamera litar tertutup (CCTV) yang disediakan.

Sekiranya berlaku kecemasan, pengguna juga boleh mendapatkan bantuan daripada pasukan PLUSRonda dengan menekan butang kecemasan (SOS) pada aplikasi.


Insiden kegagalan cerun, kerja tambah baik laluan dijangka siap dalam tempoh tiga tahun

CAMERON HIGHLANDS, 19 September - Susulan insiden kegagalan cerun yang mengakibatkan tanah runtuh di Seksyen 43.9 Laluan Persekutuan FT185 Jalan Simpang Pulai-Cameron Highlands.

Pengarah Jabatan Kerja Raya Perak, Zulkipli Nasri berkata, kerja membaik pulih dan penambahbaikan laluan dijangka siap dalam tempoh tiga tahun.

Ia turut melibatkan laluan di sepanjang 600 meter kawasan yang dikenal pasti.

Jelasnya, kejadian kegagalan cerun ini berlaku lebih awal dari jangkaan dan perancangan berikutan beberapa faktor.

Buat masa ini, pihaknya akan meneliti semula dan menambah baik jalan sementara untuk pengguna.  Beliau berkata demikian ketika ditemui di lokasi kejadian.  Turut meninjau lokasi tersebut, Menteri Besar Perak, Datuk Saarani Mohamad dan Exco kerajaan negeri, Datuk Mohd Zolkafly Harun.


Perlu kelulusan EIA sebelum sebarang aktiviti pembangunan dan pembersihan tanah di kawasan cerun

PUTRAJAYA, 19 September - Sebarang aktiviti pembangunan dan pembersihan tanah di kawasan berkecerunan melebihi 25 darjah tetapi kurang 35 darjah tanpa kajian dan kelulusan Laporan Penilaian Kesan Kepada Alam Sekeliling (EIA) akan dikenakan tindakan tegas.

Ketua Pengarah Jabatan Alam Sekitar, Wan Abdul Latiff Wan Jaafar berkata, ia tertakluk di bawah aktiviti yang ditetapkan dalam Perintah Kualiti Alam Sekeliling 2015.

Dalam satu kenyataan beliau memaklumkan, jika sabit kesalahan boleh dikenakan hukuman denda maksimum RM500,000 atau penjara maksimum lima tahun atau kedua-duanya.

Kenyataan itu dikeluarkan susulan laporan berlaku kerja pembersihan tanah dan penebangan pokok di kawasan cerun di Bukit Tabur, mukim Hulu Kelang, Selangor.

Jelasnya, kerja tanah telah dihentikan susulan arahan yang dikeluarkan oleh Majlis Perbandaran Ampang Jaya pada 11 September lalu.


Gagal patuhi garis panduan antara punca kejadian tanah runtuh di Kemensah Heights

HULU KELANG, 19 September - Pembinaan struktur tambahan tanpa kelulusan pihak berkuasa antara punca kejadian tanah runtuh di Kemensah Heights, Ulu Kelang Jumaat lalu.

Menurut Menteri Tenaga dan Sumber Asli, Datuk Seri Takiyuddin Hassan, setiap pembinaan di lereng bukit atau tempat tinggi perlu mengikut garis panduan yang ditetapkan bawah Jabatan Perancang Bandar dan Desa serta pihak berkuasa tempatan (PBT).

Tambahnya, laporan lengkap kejadian dijangka dikeluarkan oleh Jabatan Mineral dan Geosains esok.

Insiden tersebut menjejaskan struktur binaan tiga rumah banglo dan 12 rumah jenis bandar membabitkan 27 keluarga namun tidak melibatkan kemalangan jiwa.


Pahang bersedia terima pengunjung luar

TEMERLOH, 18 September - Pahang bersedia untuk melaksanakan gelembung pelancongan.

Menurut Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi, Datuk Seri Shakar Shamsudin, ini kerana kebanyakan lokasi pelancongannya sudah mencapai tahap imuniti kelompok.

Antara kawasan pelancongan yang telah mencapai imuniti kelompok ialah Bukit Fraser dan Pulau Tioman.

Malah, Pusat Konservasi Gajah Kebangsaan Kuala Gandah, Genting Highland dan Cameron Highlands juga telah bersedia membuka pintunya untuk pelancong.


Pencemaran Sungai Tawakal: Sisa buangan terjadual dibawa masuk daripada lokasi berasingan

JOHOR BAHRU, 18 September - Sisa buangan terjadual di Sungai Tawakal di Kampung Baru Sri Aman, Johor Bahru, Johor, Selasa lalu dipercayai dibawa masuk ke kawasan berkenaan dari lokasi berasingan.

Menurut Ketua Polis Johor, Datuk Ayob Khan Mydin Pitchay, perkara itu bagaimanapun sedang dalam siasatan pihaknya dengan kerjasama Jabatan Alam Sekitar (JAS) negeri.

Jelasnya, soal siasat sedang dilakukan terhadap sembilan lelaki yang direman termasuk pemilik premis berhampiran sungai berkenaan.

Sebelum ini, Pengarah JAS Johor, Dr Mohd Famey Yusoff memaklumkan, kes disiasat mengikut Seksyen 34B Akta Kualiti Alam Sekeliling 1974.


Buaya 500kg ditangkap nelayan Bagan Ajam

BUTTERWORTH, 18 September - Seekor buaya ditemui sekumpulan nelayan di Jeti Nelayan Bagan Ajam, Pulau Pinang kira-kira pukul 6.45 petang semalam. Kejadian disedari selepas mereka terlihat kelibat buaya timbul di permukaan air sebelum menaiki bot ke lokasi untuk menangkap reptilia berkenaan.

Menurut Ketua Polis Daerah Seberang Perai Utara (SPU), ACP Noorzainy Mohd Noor, bertindak atas maklumat yang diterima sepasukan polis dikerahkan ke lokasi.  Sebaik tiba buaya berkenaan sudah pun dibawa naik ke pantai berhampiran.  Katanya, kumpulan nelayan terbabit telah mengheret naik dengan menggunakan pukat pada jarak empat meter.  Pemeriksaan mendapati berat buaya berkenaan dianggarkan kira-kira 500 kilogram.  Angkatan Pertahanan Awam (APM) sudah memindahkan buaya tersebut ke pejabat APM daerah Seberang Perai Utara sementara menunggu kehadiran Jabatan Perhilitan untuk tindakan lanjut.  Terdahulu tular beberapa klip video menunjukkan nelayan menangkap seekor buaya menggunakan pukat di kawasan laut sekitar Bagan Ajam.


Tanah Runtuh: 19 rumah teres di Kemensah Heights terjejas

AMPANG, 18 September - Sebanyak 19 rumah teres dua tingkat membabitkan 28 keluarga terjejas akibat insiden tanah runtuh di Jalan Kemensah Heights, Ampang.

Pengarah Jabatan Bomba dan Penyelamat Selangor, Norazam Khamis berkata pihaknya menerima panggilan kecemasan pada 9.33 malam dan tiba di lokasi 11 minit kemudian.

Beliau berkata sebaik tiba di lokasi kejadian, bomba bertindak memindahkan semua mangsa bagi mengelakkan sebarang insiden yang tidak diingini berlaku.

Pihak bomba turut memantau lokasi tanah runtuh jika berlaku sebarang pergerakan tanah.

Sementara itu, Ketua Polis Daerah Ampang Jaya, ACP Muhammad Farouk Eshak pula berkata semua mangsa ditempatkan di dewan sekitar Ampang.

Beliau berkata pihak Majlis Perbandaran Ampang Jaya menyediakan dua lokasi sebagai penempatan sementara.

Ujar ACP Muahamamd Farouk lagi, sekiranya mereka tidak mahu berpindah ke tempat yang disediakan, mereka diberi pilihan untuk menetap di rumah saudara-mara.

Menurut penduduk mereka dikejutkan bunyi dentuman kuat dan gegaran dan mendapati beberapa pokok tumbang disertai tanah runtuh.


Agihan 300 bungkus makanan percuma, hargai jasa penghantar makanan dan barangan

KUALA LUMPUR, 16 September - 300 bungkus makanan percuma diagihkan kepada penghantar P-Hailing Malaysia di Dataran Lake Field Sungai Besi Kuala Lumpur sempena Hari Malaysia hari ini.

Sumbangan disampaikan oleh Timbalan Menteri Luar Negeri, Datuk Kamarudin Jaafar sebagai tanda prihatin terhadap jasa golongan berkenaan ketika negara dilanda pandemik COVID-19.

Penghargaan kepada penghantar makanan dan barangan ini dibuat atas kesanggupan mereka berdepan risiko dan mengejar masa bagi memastikan pesanan pelanggan dapat dihantar dengan segera.


Pencemaran kimia di Kampung Sri Aman kembali pulih

JOHOR BAHRU, 16 September - Keadaan udara di kawasan insiden pencemaran kimia di Kampung Baru Sri Aman, Johor Bahru kembali normal selepas tiada sebarang simptom pencemaran udara dilaporkan penduduk pagi tadi.

Meskipun keadaan sudah beransur pulih, masih terdapat saki baki pencemaran kimia yang kelihatan seperti minyak, di tebing dan batu–batuan dalam sungai tersebut.  Kejadian itu pertama kali berlaku di Kampung Baru Sri Aman sejak hampir 30 tahun penduduk yang rata–rata terdiri daripada pesara tentera, menetap di kampung berkenaan.


Terminal feri Kuala Perlis kembali hidup

KUALA PERLIS, 16 September - Terminal Feri Kuala Perlis kembali dibanjiri pengunjung berikutan pembukaan semula Pulau Langkawi sebagai destinasi rintis gelembung pelancongan domestik bermula hari ini. Terminal berkenaan menjadi satu-satunya laluan ke Pulau Langkawi setelah Terminal Feri Kuala Kedah ditutup sehingga 19 September ini berikutan PKPD.

Tinjauan RTM mendapati, orang ramai telah hadir ke terminal feri berkenaan seawal pukul 7 pagi.

Setiap pengunjung perlu menjalani ujian saringan COVID-19 terlebih dahulu sebelum dibenarkan menaiki feri. Menurut Pengerusi Jawatankuasa Pengurusan Bencana Negeri, Azman Mohd Yusof, bermula hari ini sebanyak tiga perjalanan feri disediakan dari Kuala Perlis dengan kapasiti dihadkan kepada 700 pengunjung.

Bagi melancarkan perjalanan dan pematuhan SOP setiap pengunjung, anggota penguatkuasa berada di terminal berkenaan termasuk lebih 100 pegawai dan anggota polis, Angkatan Pertahanan Awam, petugas kesihatan dan Majlis Keselamatan Negara.


Rekod baharu MBOR: Larian jarak jauh individu terpanjang

SEPANG, 16 September - Sempena Menyambut Hari Malaysia, Muhammad Zafri Munawwar Ab. Aziz, 28 tahun memecah rekod Malaysia Book Of Record(MBOR) sebagai larian jarak jauh individu terpanjang Litar Antarabangsa Sepang.

Beliau melakukan larian sejauh 83 kilometer selama 12 jam.

Larian bermula 6.35 petang semalam dan berakhir pada 7.35 pagi tadi.

Timbalan Menteri Perpaduan Negara, Senator Wan Ahmad Fhyshal Wan Ahmad Kamal turut hadir ketika sesi penyerahan sijil MBOR kepada Muhammad Zafri.


Jabatan Peguam Negara, sedia bantu usaha transformasi Parlimen, Kerajaan dan MA63

PUTRAJAYA, 16 September - Jabatan Peguam Negara telah memberi komitmen untuk membantu kerajaan dalam melihat aspek perundangan berhubung transformasi dalam sektor kerajaan dan parlimen serta Perjanjian Malaysia 1963 (MA63).

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar menyatakan perkara itu selepas pertemuan dengan Peguam Negara Tan Sri Idrus Harun semalam.

Dalam kenyataan beliau berkata, bagi membolehkan transformasi dapat dilakukan, beberapa undang-undang perlu dipinda dan bantuan serta nasihat daripada Pejabat Peguam Negara mengenai hal berkenaan sangat penting

Datuk Seri Dr Wan Junaidi berkata perbincangan tertumpu kepada bidang inisiatif transformasi yang luas, termasuk transformasi kerajaan dan parlimen.

Antara perkara yang dibincangkan adalah usul melantik tiga Timbalan Speaker Dewan Rakyat daripada dua, pelaksanaan Undi 18 dan mengkaji hak rakyat di Sabah dan Sarawak seperti yang dinyatakan dalam MA63.


Pencemaran toksik, 9 diberkas insiden lepaskan minyak ke sungai ketika hujan lebat

JOHOR BAHRU, 15 September - Jabatan Alam Sekitar (JAS) dalam proses melengkapkan siasatan berhubung insiden pencemaran sisa bahan buangan berjadual Sungai Tawakal, Kampung Baru Sri Aman, Johor Bahru sebelum membuat pendakwaan.  Setakat ini, sembilan tangkapan dilakukan termasuk empat warga asing berusia 30 hingga 50 tahun.

Menteri Alam Sekitar dan Air, Datuk Seri Tuan Ibrahim Tuan Man berkata, pihaknya akan menunggu keputusan analisa yang dijangka diperoleh dalam tempoh seminggu sebelum membuat pendakwaan.  Siasatan akan dilengkapkan berdasarkan kepada bukti yang ada memandangkan lokasi punca pencemaran sudah dikenal pasti.  Pencemaran berpunca daripada sebuah stor penyimpanan kenderaan yang dikatakan melepaskan minyak ke sungai itu pada waktu hujan lebat supaya gagal dikesan pihak berkuasa.  Hasil pemantauan, masih ada lagi kesan minyak di tebing sungai.

Tegas beliau, Alam Sekitar dan Air tidak akan berkompromi dengan penjenayah alam sekitar dan akan meningkatkan pemantauan bagi memastikan tiada pihak menggunakan jalan pintas melepaskan sisa buangan terjadual.

Sementara itu, dua mangsa masih dirawat di Hospital Sultanah Aminah.

Manakala dua beradik yang pengsan disebabkan pencemaran berkenaan sudah dibenarkan pulang ke rumah. Rozina Ahmad berkata, kakaknya pengsan terlebih dahulu sebelum dia mengalami sesak nafas dan batuk.

Kejadian itu mengakibatkan 102 penduduk dipindahkan ke Balai Raya Kampung Sinaran Baru.


Program Vaksinasi Tenaga Kerja Nasional (PROTEK) dihentikan sejak Ogos

PARLIMEN, 15 September - Kerajaan memutuskan untuk tidak meneruskan Program Vaksinasi Tenaga Kerja Nasional (PROTEK), program vaksinasi COVID-19 untuk syarikat swasta.

Menteri Sumber Manusia Datuk Seri M. Saravanan memaklumkan, keputusan itu dibuat selepas Kementerian Sains, Teknologi dan Inovasi (MOSTI) memberi kebenaran kepada warga pekerja untuk mendapatkan vaksin secara jumpa terus mulai 1 Ogos lepas.

PROTEK diwujudkan untuk menawarkan pilihan kepada majikan yang sukarela mahu mempercepatkan proses pemberian vaksin kepada para pekerja bagi meningkatkan kadar imuniti kelompok dalam kalangan mereka.

Jawapan merujuk pertanyaan wakil Ipoh Barat, M.Kulasegaran.


SOP Pencegahan COVID-19 di Parlimen telah ditambah baik

PARLIMEN, 14 September - SOP Pencegahan Penularan COVID-19 di Parlimen telah ditambah baik.  Langkah berkenaan bagi melindungi kesihatan setiap individu dan seterusnya memastikan kelancaran persidangan.

Yang di-Pertua Dewan Rakyat – Datuk Azhar Azizan Harun berkata, semua ahli parlimen dan pegawainya perlu melakukan ujian saringan COVID-19 sebaik tiba di Parlimen, pada setiap Isnin dan Rabu.

Hanya individu disahkan negatif, dibenarkan masuk.  Sistem penggiliran dalam dewan rakyat akan dilaksana setiap sejam.  Ahli parlimen yang menjalani Perintah Pengawasan di Rumah (HSO), diberi pilihan untuk hadir ke Dewan Rakyat ketika sesi pengundian, dengan mematuhi SOP ketat, termasuk memakai pakaian pelindung diri (PPE).  Pasukan petugas KKM akan berada di Parlimen sepanjang persidangan, bagi memantau tahap pematuhan SOP ditetapkan.

Selian itu, tahap kualiti udara dalam Parlimen turut dipertingkat dengan pemasangan penapis udara.


Mayat operator jentolak dihempap batu dan tertimbus bersama jentera berjaya dikeluarkan

BAU, 14 September - Mayat Anthony Kanna, 49 tahun seorang operator jentolak yang dihempap batu dan tertimbus bersama jenteranya di kuari Kampung Tanjung Durian, Seniawan berjaya dikeluarkan tengah hari tadi.

Menurut Timbalan Pengarah Jabatan Bomba dan Penyelamat Sarawak, Tiong Ling Hii, operasi yang mengambil masa empat jam 20 minit itu berjaya memecahkan batu seberat lebih 10 tan hasil kerjasama pekerja kuari terbabit.

Dalam kejadian petang semalam, Anthony dan jentera yang dikendalikannya dilaporkan tertimbus dihempap batu sebesar 20 meter ketika melakukan kerja-kerja meratakan batu sekitar pukul 3.00 petang.  Ia disebabkan struktur tanah batu yang kurang stabil mengakibatkan bongkah batu besar dari atas bukit jatuh menimpa mangsa yang masih berada dalam jenteranya.  Operasi mengeluarkan mangsa diaktifkan petang semalam namun berdepan pelbagai kesukaran.  Mayat mangsa diserahkan kepada pihak polis untuk tindakan lanjut.


Program MM2H: Pastikan peserta berkualiti yang dapat sumbang kepada ekonomi negara

PARLIMEN, 14 September - Penyertaan program Malaysia Rumah Keduaku MM2H akan ditambah baik untuk memastikan setiap peserta yang ingin bermastautin di negara ini adalah terdiri daripada mereka yang berkualiti dan dapat menyumbang untuk menjana ekonomi negara.

Jelas Menteri Dalam Negeri, Datuk Seri Hamzah Zainuddin, bagi semua peserta baru, mereka perlu memenuhi dasar baharu MM2H.

Berhubung isu negeri Sarawak yang mempunyai dasar MM2H yang liberal berbanding kerajaan persekutuan, beliau menjelaskan ia berikutan Sabah dan Sarawak mempunyai Peruntukan Istimewa seperti yang telah digariskan di bawah Seksyen 64 dan 65 Akta Imigresen 1959/63.

Justeru, kerajaan negeri Sabah dan Sarawak boleh menyesuaikan syarat-syarat penyertaan Program MM2H bagi tujuan pengeluaran Pas Lawatan Sosial selaras dengan keperluan negeri masing-masing.

Datuk Seri Hamzah menjawab pertanyaan ahli parlimen Bukit Bendera, Wong Hon Wai, dalam sesi Waktu Pertanyaan Menteri, MQT.


Unit Penghantaran Pantas: Selaras ICU Modular, kemudahan oksigen ke Hospital negeri-negeri

PARLIMEN, 14 September - Kementerian Kesihatan akan menubuhkan Unit Penghantaran Pantas, bagi menyelaras dan mengendalikan penghantaran SEGERA Unit Rawatan Rapi (ICU) Modular dan kemudahan oksigen ke hospital di negeri-negeri yang mungkin mengalami peningkatan mendadak kes COVID-19.  Perkara itu dimaklumkan Menterinya – Khairy Jamaluddin.

Penjelasan itu menjawab pertanyaan wakil Semporna – Datuk Seri Mohd Shafie Apdal.  Dalam pada itu, Khairy memaklumkan, kementeriannya menyasar nisbah katil hospital kepada 1,000 penduduk pada kadar 2.08 pada akhir Rancangan Malaysia Kedua Belas.  Ke arah itu, bilangan katil akan ditambah menerusi pembinaan hospital baharu, selain menaik taraf hospital dan fasiliti sedia ada.  Tumpuan diberi kepada hospital sedia ada yang mempunyai kadar penggunaan katil yang tinggi.  Faktor lain yang diambil kita adalah kepadatan penduduk, akses kepada perkhidmatan di hospital sedia ada dan peruntukan kewangan kerajaan.


Pengoperasian IPT bermula 15 oktober ini, pelajar boleh masuk kampus

PUTRAJAYA, 14 September - Bermula 15 Oktober ini, semua kategori pelajar Institusi Pengajian Tinggi, IPT dalam semua fasa PPN serta lengkap vaksinasi dibenarkan masuk ke kampus dengan keutamaan diberi kepada pelajar berkeperluan.

Menteri Pengajian Tinggi Datuk Seri Dr. Noraini Ahmad menerusi kenyataan media menjelaskan kemasukan pelajar secara fizikal bagi sesi akademik 2021/2022 itu selaras kelulusan Majlis Keselamatan Negara.

Jelasnya, proses kemasukan pelajar akan menggunakan prosedur operasi standard, SOP Sektor Pendidikan Tinggi iaitu Pengoperasian IPT yang menetapkan SOP ketat bagi menguruskan pergerakan keluar dan masuk.

Hanya pelajar, kakitangan akademik dan bukan akademik yang telah mendapat suntikan dos vaksin lengkap dan melepasi tempoh keberkesanan selepas divaksin sahaja akan dibenarkan masuk ke kampus.

Perkara itu juga tertakluk kepada kapasiti IPT dengan mematuhi SOP ditetapkan.

Bagi pelajar yang tidak boleh divaksinasi atas faktor kesihatan, mereka diminta untuk menghubungi IPT masing-masing untuk penyelarasan.


Pembukaan 11 sektor ekonomi: Langkah kurung rakyat tidak lagi sesuai

PARLIMEN, 14 September - Keputusan membuka semula 11 sektor ekonomi di negeri-negeri fasa 1 Pelan Pemulihan Negara (PPN) adalah wajar.

Jelas Perdana Menteri, Datuk Seri Ismail Sabri Yaakob, ia dibuat dengan mengambil kira data penilaan risiko serta peningkatan jumlah penerima vaksin yang tinggi.

Selain itu, pelaksanaan SOP yang ketat turut dilakukan di semua sektor terlibat termasuk hanya membenarkan pelanggan yang lengkap divaksinasi sahaja masuk ke premis dan pekerja-pekerja juga perlu lengkap menerima 2 dos vaksin.

Tambahnya, anggota masyarakat perlu memainkan peranan masing-masing untuk menjaga diri mereka bagi mengelakkan daripada dijangkiti pandemik COVID-19.  Penguatkuasaan undang-undang dan pemantauan SOP oleh pihak kerajaan sahaja juga tidak cukup tanpa kerjasama semua pihak untuk patuh pada SOPditetapkan.  Beliau berkata demikian ketika menjawab pertanyaan Ahli Parlimen Jempol, Datuk Mohd Salim Sharif pad sesi pertanyaan-pertanyaan bagi jawab lisan.


KWSP lancar dua inisiatif ringankan beban kewangan majikan

KUALA LUMPUR, 14 September - Dua inisiatif baharu dilancar Kumpulan Wang Simpanan Pekerja (KWSP) bagi meringankan pengurusan aliran kewangan majikan ketika tempoh pandemik.

Ia merangkumi pengecualian caj lewat bayar caruman dan tawaran insentif pengurangan caj lewat bayar (e-PaR).

Kenyataan KWSP memaklumkan, di bawah inisiatif pertama, majikan diberi kelonggaran untuk tempoh membayar caruman bulan semasa.

Manakala melalui e-PaR, majikan berpeluang mendapatkan pengurangan menyelesaikan baki caj lewat bayar yang tertunggak.

Pengecualian caj lewat bayar caruman merujuk kepada caj dikenakan ke atas majikan yang gagal membayar caruman wajib KWSP pada atau sebelum 15 hari bulan setiap bulan.

Inisiatif membolehkan majikan membayar caruman sehingga tarikh akhir setiap bulan tanpa dikenakan caj lewat bayar.

Majikan tidak perlu membuat sebarang permohonan bagi inisiatif ini yang akan berkuat kuasa secara automatik bermula caruman bulan September sehingga Disember 2021.

Inisiatif e-PaR pula menawarkan pengurangan sehingga 70% bagi caruman lewat bayar untuk mana-mana tempoh sebelum Ogos 2021.

Permohonan e-PaR dibuka sehingga hujung tahun.


MoU kerajaan, PH stabilkan politik negara

KUALA LUMPUR, 14 September - Memorandum persefahaman antara kerajaan dan Pakatan Harapan (PH) bertujuan mengembalikan kestabilan politik negara.

Demikian dinyatakan Menteri Kanan Pertahanan, Datuk Seri Hishammuddin Tun Hussein.

Ia bagi menangani COVID-19 dan pemulihan ekonomi menerusi pendekatan kerjasama secara 'dwipartisan'.

Beliau berharap tindakan diusahakan Perdana Menteri, Datuk Seri Ismail Sabri Yaakob itu diterima baik semua pihak.

Beliau turut menasihati pembangkang supaya fokus kepada agenda lebih penting bagi memastikan kestabilan negara.


PM zahir ucapan takziah atas pemergian Tan Sri Zaman Khan

PUTRAJAYA, 11 September - Perdana Menteri menzahirkan ucapan takziah atas pemergian bekas Ketua Pengarah Jabatan Siasatan Jenayah (JSJ) Bukit Aman, Tan Sri Zaman Khan Rahim Khan yang menghembuskan nafas terakhir pada pukul 10.15 pagi tadi.  Datuk Seri Ismail Sabri Yaakob berkata, Keluarga Malaysia telah kehilangan seorang tokoh perkhidmatan keselamatan awam yang disegani.

Menerusi hantaran di laman Facebook rasminya, Perdana Menteri memaklumkan, Allahyarham yang juga merupakan mantan Pengarah Bahagian Jabatan Siasatan Jenayah Bukit Aman adalah seorang yang sangat tegas dan komited dalam memperkasa keselamatan dan ketenteraman awam sepanjang perkhidmatannya.  Datuk Seri Ismail Sabri turut mendoakan keluarga Allahyarham supaya tabah menghadapi detik yang mendukacitakan itu.  Pada masa sama mendoakan supaya roh Allahyarham dicucuri rahmat dan ditempatkan dalam kalangan orang-orang beriman dan beramal soleh.


Elemen kekeluargaan dalam 'Kita Keluarga Malaysia' mampu perkuatkan negara

ANGKASAPURI, 11 September - Penerapan elemen kekeluargaan dalam 'Kita Keluarga Malaysia' bakal digarap dalam sambutan Hari Malaysia tahun ini.

Menurut Menteri Komunikasi dan Multimedia Tan Sri Annuar Musa nilai-nilai kesatuan yang diterjemah dalam kehidupan seharian dan pengurusan kenegaraan mampu menguatkan institusi dalam sesebuah negara.

Katanya, penerapan nilai-nilai berkenaan dilihat bersesuaian dan tiba tepat pada masanya ketika negara bakal meraikan sambutan Hari Malaysia.

Tambah Tan Sri Annuar, tema sambutan Hari Kebangsaan tahun ini iaitu Malaysia Prihatin juga membayangkan sikap yang perlu ada dalam sesebuah keluarga dan wajar dipraktikkan dalam komuniti.

Beliau berkata demikian kepada pemberita RTM di Angkasapuri.


Transformasi Parlimen disifatkan satu dasar yang inklusif

KUALA LUMPUR, 11 September - Tindakan Perdana Menteri Datuk Seri Ismail Sabri Yaakob memperkenalkan gaya kepimpinan baharu dalam pengumuman Transformasi Parlimen dilihat bakal membawa manfaat besar kepada negara.

Menteri Komunikasi dan Multimedia Tan Sri Annuar Musa menyifatkan ia satu dasar yang inklusif bagi pihak kerajaan dan pembangkang.

Beliau juga optimis ia dapat membawa kepada suatu tindakan transformatif demi membantu usaha memajukan negara.

Tindakan Perdana Menteri memperkenalkan undang-undang mengekang perbuatan 'Lompat Parti' dan membuka peluang kepada ahli parlimen menjalankan tanggungjawab seperti diamanahkan tanpa mengira latar belakang politik, turut dipuji.

Beliau menyatakannya dalam rancangan Bicara Naratif.


7 Transformasi Parlimen, pentadbiran kerajaan kembali kestabilan politik, tangani COVID-19

KUALA LUMPUR, 11 September - Kerajaan Persekutuan menawarkan tujuh transformasi Parlimen dan pentadbiran kerajaan bertujuan mengembalikan kestabilan politik demi menangani wabak COVID-19 dan memulihkan ekonomi negara.

Ia selaras titah nasihat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja-Raja Melayu tentang peri pentingnya sebuah pentadbiran yang stabil dan dapat berfungsi secara biasa.

Perdana Menteri Datuk Seri Ismail Sabri Yaakob dalam satu kenyataan memaklumkan, kerajaan berpandangan fokus dan keutamaan yang perlu diberikan semua pihak ketika ini adalah terhadap kestabilan politik dan pentadbiran negara dalam memerangi COVID-19 serta pemulihan ekonomi.

Tawaran bertujuan mewujudkan landskap politik baharu dengan melaksanakan transformasi dan pembaharuan dalam tatakelola pentadbiran kerajaan khususnya memperkasakan peranan institusi Parlimen.

Pada masa sama, kerajaan komited memperkenalkan lebih banyak transformasi dari semasa ke semasa.

Transformasi kerajaan ini memaktubkan nilai-nilai murni dan muafakat merentasi pelbagai latar agama, kaum dan budaya dalam konteks Keluarga Malaysia.

Ini selaras semangat untuk terus menjunjung Perlembagaan Persekutuan sebagai undang-undang tertinggi yang menjadi teras kehidupan bermasyarakat dan bernegara.


Belanjawan 2022, Bajet Pelengkap RMKE-12

PUTRAJAYA, 9 September - Belanjawan 2022 disifatkan sebagai bajet pemulihan negara untuk melengkapkan reformasi jangka panjang kerajaan di bawah Rancangan Malaysia Ke-12.

Buat pertama kali dalam sejarah negara, kerajaan menerbitkan Kenyataan Pra-Bajet dan 4 kertas Konsultasi Awam bagi penyediaan belanjawan tahunan negara.

Ke arah itu, beliau menyeru Syarikat Berkaitan Kerajaan dan Syarikat Pelaburan Berkaitan Kerajaan memainkan peranan membantu pertumbuhan ekonomi negara.

Beliau berucap pada Sidang Kemuncak Pelan Pemulihan Negara secara maya.


Pendekatan dibincang, pastikan sesi persekolahan bersemuka di Labuan selamat dan lancar

LABUAN, 7 September - Pembukaan sesi persekolahan di Wilayah Persekutuan Labuan bermula pada 3 Oktober ini akan melibatkan pelajar Tingkatan 5 dan 6.

Menteri Kanan Pendidikan, Datuk Dr. Radzi Jidin berkata, beberapa pendekatan telah dibincang bagi memastikan pembukaan sesi persekolahan berjalan lancar.  Selain mendapatkan pandangan pelbagai pihak terutama Persatuan Ibu Bapa dan Guru, Pengetua dan Guru Besar, perbincangan juga diadakan bersama Jawatankuasa Pengurusan Bencana Daerah Labuan.

Pembukaan sekolah secara bersemuka tidak melibatkan negeri-negeri yang masih berada di Fasa 1 PPN.


16 cadangan perkasa OKU

KUALA LUMPUR, 6 September - Ahli Dewan Negara, Senator Datuk Ras Adiba Radzi mencadangkan 16 perkara bagi memperkasa komuniti orang kurang upaya (OKU).

Ia bagi dimasukkan ke dalam Pelan Tindakan OKU yang tamat tahun depan serta memulakan proses menyediakan Pelan Tindakan OKU 2023-2030 yang lebih berfokus.

Antara cadangan adalah merealisasikan penaiktarafan Jabatan Pembangunan OKU serta menyegerakan pindaan Akta OKU 2008.

Selain itu, beliau juga mencadangkan peluasan kategori OKU kepada penyakit jarang jumpa dan albino, serta menyediakan peruntukan khas dan penubuhan Tabung Amanah Penyakit Jarang Jumpa dalam Belanjawan akan datang.

Ujar beliau lagi menerusi slogan Keluarga Malaysia, adalah diharapkan usaha memperkasakan komuniti ini akan dilipatgandakan melalui peruntukan dan program sewajarnya.

Beliau turut menyambut baik usaha Perdana Menteri Datuk Seri Ismail Sabri Yaakob menetapkan sasaran setiap kementerian yang perlu membuktikan pencapaian awal dalam tempoh 100 hari pertama.

Dalam pada itu, beliau berharap Kementerian Pembangunan Wanita, Keluarga dan Masyarakat (KPWKM) agar dapat menyegerakan proses pendaftaran OKU yang belum berdaftar.

Sehingga 20 Jun lalu hanya 580,633 individu OKU berdaftar dengan Jabatan Kebajikan Masyarakat.


KPWKM nafi kewujudan Google Form kumpul maklumat

PUTRAJAYA, 5 September - Kementerian Pembangunan Wanita, Keluarga dan Masyarakat (KPWKM) menafikan kesahihan mesej dan borang Google yang tular di media sosial berkaitan inisiatif pengumpulan maklumat anak-anak kematian ibu bapa akibat COVID-19.

Penafian tersebut dilakukan Pasukan Respons Pantas Kementerian Komunikasi dan Multimedia (KKMM) serta di beberapa laman sosial KPWKM sendiri.

KKMM dan KPWKM dalam pada itu menasihati orang ramai agar tidak mudah mempercayai dan berkongsi berita atau maklumat yang diterima daripada sumber yang tidak sahih.

Orang ramai diminta agar sentiasa membuat semakan menerusi media sosial rasmi KPWKM untuk mendapatkan maklumat yang sahih, tepat dan terkini.


Palsu: KKM nafi denda individu tidak klik 'check-out' dalam aplikasi MySejahtera

PUTRAJAYA, 5 September - Kementerian Kesihatan (KKM) menafikan grafik tular menerusi media sosial mengenai denda yang akan dikenakan kepada individu yang tidak menekan arahan keluar pada aplikasi MySejahtera setiap kali keluar meninggalkan mana-mana lokasi atau premis.

Pasukan Respons Pantas Kementerian Komunikasi dan Multimedia dalam kenyataan memaklumkan, tiada denda dikenakan sebagaimana yang dinyatakan grafik tersebut.

Orang ramai disaran agar tidak berkongsi maklumat tidak sahih yang boleh menimbulkan kekeliruan dan kebimbangan dalam masyarakat.

Orang ramai turut dinasihatkan agar sentiasa membuat semakan menerusi media sosial rasmi KKM untuk mendapatkan maklumat yang sahih dan terkini.


463 kawasan terjejas bekalan air bakal pulih sepenuhnya esok

KUALA LUMPUR, 5 September - Bekalan air di kesemua 463 kawasan yang terjejas berikutan insiden pencemaran bau di Sungai Semenyih akan diterima secara berperingkat dan dijangka pulih sepenuhnya pada Isnin, 6 September.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam satu kenyataan memaklumkan, bekalan air terawat yang bersih dan selamat telah mula disalurkan secara berperingkat bermula 5.30 petang semalam.

Tambah beliau, Air Selangor sedang berusaha untuk menstabilkan sistem agihan bekalan air di kesemua kawasan terjejas.

Air Selangor turut menyarankan agar pengguna yang telah mendapat bekalan untuk membiarkan pili air mengalir sehingga jernih sebelum digunakan untuk kegunaan harian selain menggunakan air secara berhemah.

Beliau berkata 94 lori tangki air juga telah digerakkan ke kawasan terjejas dan premis-premis kritikal sepanjang gangguan bekalan air tidak berjadual.

Air Selangor akan memaklumkan perkembangan berkait insiden itu dari semasa ke semasa dan pengguna boleh merujuk semua saluran komunikasi rasmi atau menghubungi Pusat Perhubungan Air Selangor di talian 15300.

Gangguan bekalan air sejak Selasa lepas itu meliputi lima wilayah Air Selangor iaitu 172 kawasan di Petaling, Hulu Langat (54), Sepang (194), Putrajaya (23) dan Kuala Langat (20).


PKPD: Beberapa lokaliti di Perak, Pahang, Sabah terlibat

PUTRAJAYA, 4 September - Perintah Kawalan Pergerakan Diperketatkan (PKPD) akan dilaksana di beberapa lokaliti melibatkan negeri Perak, Pahang dan Sabah selama dua minggu berkuatkuasa esok.

Ketua Pengarah Keselamatan Negara, Datuk Rodzi Md Saad menerusi kenyataan media memaklumkan, PKPD di Perak bakal membabitkan Taman Samudera di Seri Manjung dan Kampung Orang Asli Sungai Cincin di Batang Padang.

Manakala PKPD di Pahang pula akan melibatkan sekitar kawasan Pekan Padang Tengku di Lipis.

Beliau turut mengumumkan, PKPD di Sabah bakal melibatkan dua lokaliti di Kota Belud, membabitkan Kampung Labuan dan Kampung Ambung Tolus, yang akan dilanjutkan sehingga 18 September. Dalam pada itu, PKPD di beberapa lokaliti di Sabah dan Pahang akan ditamatkan esok.  Ia membabitkan Kampung Menunggui, Kampung Sayap dan Kampung Tuguson, Perumahan Ladang Cantawan dan Perumahan Lestari Felda Sahabat 48 di Lahad Datu, Taman Millenium dan Taman Kinabutan Ria di Tawau dan Kampung Tangkuyan di Kinabatangan, Sabah. Di Pahang, PKPD di Taman Balok Makmur di Kuantan dan Flat Damai Taha di Temerloh juga tamat esok.


Program KRT ditangguh, beri fokus tangani COVID-19

PARIT BUNTAR, 4 September - Semua aktiviti berkait program Komuniti Rukun Tertangga(KRT) bakal ditangguh bagi memberi fokus usaha mengatasi peningkatan kes COVID-19.

Timbalan Menteri Perpaduan Negara, Wan Ahmad Fayhsal Wan Ahmad Kamal memberitahu ia bagi menjaga kemaslahatan orang ramai.

Beliau berkata demikian selepas mengadakan lawatan kerja dan menyantuni penduduk di Parit Buntar, Perak.


Ted Talk: Cara baharu, menarik, berkesan sampaikan maklumat

PUTRAJAYA, 4 September - Penggabungan elemen teknologi, hiburan dan rekaan dalam 'TED TALK' mampu menjadikan penyampaian maklumat lebih menarik dan berkesan.

Ketua Setiausaha Kementerian Komunikasi dan Multimedia (KKMM), Datuk Seri Mohammad Mentek ketika hadir menyaksikan Pertandingan Akhir Pidato Kenegaraan Peringkat Kebangsaan 2021 memberitahu penggunaan konsep TED atau singkatan kepada Technology, Entertainment and Design dilihat lebih mesra, santai dan bersahaja dalam penyampaian mesej kepada penonton.

Program anjuran KKMM itu turut meraih 10,000 tontonan yang disiarkan secara langsung menerusi platform rasmi kementerian.

Pada pertandingan tersebut, Muhd Nazmie Muhd Nasir dari Wilayah Persekutuan Kuala Lumpur telah dinobatkan selaku juara, diikuti Mohd Amiruddin Md Nor dari Melaka selaku naib juara dan tempat ketiga, Ainun Nasibah Johar dari Sabah.


Mayat Lans Koperal Mohamad Azrin Mat Isa ditemukan lengkap berpakaian

MARAN, 1 September - Mayat Lans Koperal Mohamad Azrin Mat Isa yang dilaporkan lemas ketika menjalani latihan taktikal Eksasais Para predator di Kampung Batu Bor, Bera dijumpai lengkap berpakaian oleh orang awam kira-kira 7.55 pagi tadi.

Mayat mangsa berusia 27 tahun itu dijumpai timbul di tebing Kampung Serengkam, daerah Maran, kira-kira 40 kilometer daripada lokasi dia dilaporkan lemas.

Penolong Pengarah Operasi Jabatan Bomba dan Penyelamat Negeri Pahang, Ismail Abdul Ghani berkata, mayat mangsa dijumpai oleh bot orang awam yang terlibat dalam operasi dan mencari mangsa yang masuk hari keempat hari ini.

Pada hari ini, seramai 141 anggota bomba dan penyelamat, Angkatan Tentera Malaysia (ATM), Polis Diraja Malaysia (PDRM), Angkatan Pertahanan Awam Malaysia (APM), nelayan dan unit amal terlibat operasi mencari dan menyelamat mangsa melibatkan 30 buah bot.

Mayat mangsa dibawa ke Hospital Sultan Haji Ahmad Shah (HOSHAS),Temerloh.

Pada Ahad lalu, Lans Koperal Mohamad Azrin hilang selepas terjatuh ke Sungai Pahang ketika cuba menyeberangi sungai berkenaan ketika menjalani latihan.

Dalam kejadian kira-kira 4.40 petang itu mangsa yang merupakan anggota 10 Briged Para sedang melaksanakan fasa latihan taktikal menyeberangi sungai.

Petang semalam, Yang Dipertuan Agong, Al-Sultan Abdullah Ri'ayatuddin Al-Mustafa Billah Shah mencemar duli meninjau dan menyertai operasi pencarian mangsa.


Laksana program selaras konsep Keluarga Malaysia, jaga kebajikan masyarakat

PUTRAJAYA, 1 September - Konsep Keluarga Malaysia yang diperkenalkan Perdana Menteri Datuk Seri Ismail Sabri Yaakob akan diaplikasikan oleh setiap agensi di bawah Menteri di Jabatan Perdana Menteri (Hal Ehwal Agama).

Menurut Menteri, Idris Ahmad, setiap program yang dilaksana perlu membawa konsep tersebut bagi menjaga kebajikan masyarakat.

Mengenai Tabung Musa’adah, kesinambungan program di bawah Jakim itu tetap diteruskan untuk membantu rakyat yang terkesan akibat pandemik COVID-19.


Bekas Ketua Setiausaha Negara, Tun Ahmad Sarji Abdul Hamid menghembuskan nafas terakhir

KUALA LUMPUR, 28 Ogos - Bekas Ketua Setiausaha Negara, Tun Ahmad Sarji Abdul Hamid meninggal dunia pukul 1.40 pagi tadi.

Perkara itu dimaklumkan Ketua Setiausaha Negara, Tan Sri Mohd Zuki Ali melalui satu hantaran di Facebook milik beliau.

Allahyarham yang merupakan bekas Ketua Setiausaha Negara dari 1990 hingga 1996 menghembuskan nafas terakhirnya pada usia 82 tahun.  Beliau merupakan tokoh pentadbir perkhidmatan awam yang amat disegani serta dihormati sewaktu dalam perkhidmatan.  Pemergian Allahyarham adalah kehilangan besar buat negara melalui jasa dan bakti yang telah dicurahkan selama ini.  Tan Sri Moh Zuki turut merakamkan ucapan takziah kepada seluruh keluarga Allahyarham.  Allahyarham Tun Ahmad Sarji sebelum ini dilapor telah dimasukkan ke unit rawatan rapi ICU Hospital Canselor Tuanku Muhriz, Universiti Kebangsaan Malaysia, Cheras akibat komplikasi COVID-19.


Kes kematian anggota TUDM, masih dalam siasatan polis

KUALA LUMPUR, 28 Ogos - Susulan kematian empat anggota Tentera Udara Diraja Malaysia (TUDM) dalam kejadian tembak di Sarawak.

Jelas Panglima Angkatan Tentera, Jeneral Tan Sri Affendi Buang, kes itu masih dalam siasatan polis.

Keempat-empat anggota itu maut dalam kejadian tembak di Kem TUDM, Kota Samarahan.

TUDM telah menubuhkan Lembaga Penyiasatan bagi mengenal pasti punca kejadian.

Beliau ditemui pada majlis penerimaan bantuan kotak makanan sumbangan syarikat korporat dan badan bukan kerajaan di Kuala Lumpur.


Kanak-kanak dikhuatiri lemas belum ditemukan

LAWAS, 27 Ogos - Tiada sebarang petunjuk ditemukan pada hari ketiga operasi mencari dan menyelamat (SAR) seorang kanak-kanak lelaki berusia 6 tahun.

Dia dikhuatiri lemas ketika mandi bersama ibu dan adik-beradiknya di sungai di belakang rumah mereka di kampung Siang-Siang Laut, sejak Selasa lepas.

Ketua Balai Bomba dan Penyelamat Lawas Zaki Husin berkata, operasi SAR mangsa Mohd Adrian Muzaffar Mohd Mazlan mula digerakkan seawal pukul 9 pagi dan turut dibantu penduduk kampung, selain APM Lawas dan pihak polis.  Bagaimanapun, pasukan penyelamat berdepan cabaran arus deras dan berbahaya sehingga menyebabkan operasi tidak dapat diteruskan sekitar pukul 4 petang dan kemudiannya ditangguhkan pukul 6 petang akibat cuaca gelap.  Operasi SAR akan bersambung hari ini.


'Sidang parlimen hibrid perlu dipertimbangkan' - Datuk Seri Azalina Othman Said

KUALA LUMPUR, 27 Ogos - Pelaksanaan sidang parlimen secara hibrid merupakan antara perkara yang perlu diberi perhatian dalam agenda reformasi parlimen.

Menurut Bekas Timbalan Yang Dipertua Dewan Rakyat, Datuk Seri Azalina Othman Said, perkembangan teknologi dan situasi pandemik COVID-19 memerlukan cadangan tersebut dilaksanakan segera.

Melalui pelaksanaannya, masa dan jumlah hari persidangan dapat ditambah bagi memberi peluang semua ahli parlimen berbahas.

Tambahnya, agenda tersebut memerlukan kerjasama semua ahli parlimen tanpa mengira fahaman politik.


Tiada sekatan akses artikel portal berita antarabangsa

KUALA LUMPUR, 25 Ogos - Tiada sekatan sebaliknya, ia mesej palsu.

Demikian penjelasan Suruhanjaya Komunikasi dan Multimedia Malaysia (MCMC) berhubung satu mesej di aplikasi WhatsApp kononnya akses kepada artikel-artikel terbitan enam portal berita terbesar luar negara telah disekat MCMC.

Penelitian MCMC mendapati, semua pautan yang dimaksudkan sama ada secara sengaja atau kebetulan telah diubah suai.

Ia menyebabkan sebarang klik ke atas pautan-pautan tersebut akan membawa pengguna ke halaman yang menunjukkan seolah-olah artikel yang dimaksudkan tidak lagi wujud.

Hakikatnya, artikel-artikel berkenaan masih wujud, boleh diakses dan tidak dipadamkan sebagaimana didakwa.

Justeru, orang ramai digesa untuk sentiasa menilai intipati sebarang mesej yang diterima dan berhenti kongsi berita yang belum ditentukan kesahihannya.


Pembangkang tiada masalah dengan pentadbiran kerajaan

PUTRAJAYA, 25 Ogos - Ketua Parti Pembangkang, Datuk Seri Anwar Ibrahim berkata mereka tiada masalah dengan pentadbiran Perdana Menteri Datuk Seri Ismail Sabri Yaakob yang mahukan kerjasama rentas parti sebagai usaha memulihkan negara ketika berdepan pandemik.

Beliau juga akan memberi sokongan sekiranya program tersebut bersifat pro rakyat.

Dalam pertemuan bersama Perdana Menteri di Putrajaya, Datuk Seri Anwar memaklumkan isu tawaran jawatan untuk ketua pembangkang dalam kabinet tidak berbangkit.


RM1.1 juta peruntukan khas banjir Kedah diguna untuk baiki fasiliti dan bendang

YAN, 24 Ogos - RM1.1 juta dari peruntukan yang diumum Perdana Menteri semalam bakal digunakan bagi membaik pulih 34 hektar kawasan sawah padi di Kampung Titi Bakong dan Kampung Rendang Pasir, di daerah Yan yang musnah dalam kejadian banjir lumpur baru-baru ini.

Pengerusi Lembaga Kemajuan Pertanian Muda (MADA) Ahmad Tarmizi Sulaiman memaklumkan, RM495,000 akan diguna bagi membaiki kerosakan infrastruktur.

RM555,000 pula akan digunakan bagi membaikpulih sawah melibatkan kerja-kerja mengeluarkan enapan di bendang Lubok Boi, pitaran tanah sawah, perataan tanah dan pemulihan kesuburan tanah.

Manakala RM50,000 lagi, bantuan pembatalan tanaman musim 2/2021 di Skim Pengairan Lubok Boi seluas 15 hektar.

Dalam kejadian Rabu lalu, kesemua tanaman padi berusia antara 75 hari hingga 100 hari ditenggelami air sedalam 1.2 meter dan menjejaskan 25 keluarga peladang.


Kelantan kekal hadkan bilangan jemaah di masjid dan surau

KOTA BHARU, 24 Ogos - Majlis Agama Islam dan Adat Istiadat Melayu Kelantan (MAIK) masih mengekalkan had bilangan jemaah untuk semua masjid dan surau di seluruh negeri itu. Yang Dipertuanya, Tengku Temenggong Kelantan, Tengku Tan Sri Mohamad Rizam Tengku Abdul Aziz berkata, ia selaras dengan situasi COVID-19 di Kelantan yang masih mencatatkan empat angka kes baharu positif COVID-19.

MAIK mengambil pandangan bersama untuk mengekalkan had jemaah seramai empat orang buat sementara waktu sehingga terdapat penurunan kes dan peratusan vaksinasi meningkat.


Pahang dijangka beralih ke Fasa 3 PPN dalam masa terdekat

KUANTAN, 24 Ogos - Pahang dijangka beralih ke Fasa Tiga Pelan Pemulihan Negara (PPN) dalam masa terdekat setelah berjaya memenuhi indikator ditetapkan.  Ketika ini, tiga kriteria telah dipenuhi termasuk kadar penduduk yang menerima vaksin lengkap mencapai 40 peratus, kadar jangkitan COVID-19 dalam komuniti dan bilangan pesakit yang menerima rawatan di unit rawatan rapi (ICU) rendah.

Menurut Menteri Besar, Datuk Seri Wan Rosdy Wan Ismail, selain menuju ke fasa tiga PPN, kerajaan negeri juga sedang mempertimbang untuk membuka kembali pasar pagi dan pasar malam.

Beliau berkata demikian pada sidang media sempena Majlis Pelancaran Kempen Kibar Jalur Gemilang 2021 Peringkat Negeri Pahang di pekarangan Kompleks Majlis Bandaraya Kuantan (MBK). Dalam pada itu katanya, Pahang menyasarkan untuk mencapai imuniti kelompok hujung Oktober ini.


Mayat mangsa ke-6 ditemui, operasi SAR ditamatkan

YAN, 23 Ogos - Selepas 6 hari operasi mencari dan menyelamat SAR, mayat mangsa terakhir banjir lumpur dan tanah runtuh di Yan ekoran fenomena kepala air ditemukan hari ini.

Menteri Besar Muhammad Sanusi Md Nor, menerusi taklimat mengesahkan, mangsa, Ridwan Poniman, 51 tahun ditemukan dibawah rimbunan kayu hasil usaha menyelusuri sungai di Titi Hayun.

Dengan penemuan ini, operasi mencari dan menyelamat di kawasan tersebut ditamatkan.Ini menjadikan jumlah mangsa yang maut akibat tragedi berkenaan, seramai 6 orang.

Penemuan itu hasil SAR oleh Pasukan Yang terdiri pelbagai agensi dengan menyelusuri sungai.

Proses membawa keluar mangsa yang merupakan seorang buruh itu turut disaksikan Perdana Menteri yang kebetulan tiba di lokasi pencarian.

Lima lagi yang maut ialah Ahmad Din, 64 tahun, Shahruzi Mohamad, 53 tahun, Zainol Morad, 63 tahun, Mohamad Faizal Mohd Zohir, 28 tahun dan Ku Shuib Ku Abdullah, 91 tahun.

Dalam kejadian 19 Ogos lalu, beberapa lokasi terlibat banjir selepas fenomena kepala air di kawasan berkenaan.

Antara lokasi terlibat banjir selepas kejadian kepala air itu ialah kawasan di kaki gunung dan kawasan berhampiran sungai.


4 PPS dibuka, tempatkan 284 penduduk Perak terjejas banjir

KAMPAR, 23 Ogos - Satu lagi Pusat Pemindahan Sementara (PPS) dibuka di Perak menjadikan keseluruhan empat PPS diaktifkan yang menempatkan 284 penduduk terjejas setakat tengah malam tadi.

Menurut Sekretariat Jawatankuasa Pengurusan Bencana Negeri, PPS yang dibuka bertempat di Dewan Serbaguna Kampung Batu 20, Tualang Sekah, Kampar.

Ia menempatkan 10 penduduk daripada dua buah keluarga.

Sementara PPS di Sekolah Kebangsaan Changkat Lobak pula menempatkan 104 orang penduduk, manakala PPS di Sekolah Kebangsaan Alor Pongsu, 68 penduduk.

Satu lagi PPS di Larut, Matang dan Selama yang dibuka di Sekolah Kebangsaan Matang, menempatkan 102 penduduk terjejas.


Labuan semarakkan sambutan Bulan Kebangsaan, anjur program 'Merdeka Flag Run 2021'

LABUAN, 23 Ogos - Bagi menyemarakkan sambutan Bulan Kebangsaan, Perbadanan Labuan menganjurkan program 'Merdeka Flag Run 2021'.

Senator Datuk Bashir Alias berkata, 12 atlet dari Labuan berlari secara berganti-ganti sambil membawa Jalur Gemilang di sekitar wilayah itu.

Turut dikibarkan bersama adalah bendera Labuan dan Wilayah Persekutuan.

Sambutan Bulan Kebangsaan dan Kempen Kibar Jalur Gemilang peringkat Labuan dilancarkan minggu lalu.